PSB buat tuduhan tidak berasas

KUCHING: Ia adalah tidak masuk akal untuk Parti Bersatu Sarawak (PBS) menyeru Ketua Menteri untuk menubuhkan satu pasukan profesional berdikari bagi meneliti isu kesihatan pekerja kesihatan di Hospital Umum Sarawak (HUS) kerana kesihatan awam adalah di bawah kuasa persekutuan dan bukannya negeri.

Setiausaha Politik Ketua Menteri, Michael Tiang berkata PBS sepatutnya menyuarakan pendapat mereka kepada Kementerian Kesihatan di bawah kerajaan persekutuan berkenaan isu itu.

“Sebagai sebuah parti yang berasal dari Sarawak, PBS sepatutnya sedaya upaya mendapat balik autonomi kesihatan awam kepada Sarawak apabila kerajaan sebelum ini, Pakatan Harapan gagal menunaikan janji mereka,” jelas Tiang.

Tiang berkata memang tidak hairan PBS dan Ahli Dewan Undangan Negeri Padungan, Wong King Wei mengambil kesempatan itu untuk mengkritik Dato Sri Dr Sim Kui Hian sebagai menteri yang ditugaskan menjaga kesihatan dan terlibat di dalam usaha untuk mengekang penularan wabak Covid-19 dan ini jelas menunjukkan bahawa mereka memang sedang bermain politik pada waktu ini.

“Adalah menjadi tanggungjawab petugas kesihatan untuk membantu hospital apabila khidmat mereka diperlukan. Dr Sim yang juga seorang doktor juga mempunyai tanggungjawab sedemikian pada masa yang kritikal ini,” katanya.

Kerajaan Sarawak, menurut Tiang bukan sahaja tidak campur tangan dalam hal kesihatan awam tetapi juga membantu Jabatan Kesihatan Negeri Sarawak (JKNS) melalui peruntukan sebanyak RM10 juta untuk membeli barang perlindungan diri (PPE) dan peralatan perubatan serta perbelanjaan yang lain termasuk insentif sebanyak RM300 kepada barisan petugas hadapan selama enam bulan.

“PBS dan Wong memang sudah mengetahui peruntukan ini melalui kenyataan media oleh Jawatankuasa Pengurusan Bencana Negeri serta Pengarah JUS dan JKNS tetapi mereka sengaja untuk menfitnah Dr Sim untuk tujuan politik dan publisiti mereka,” kata Tiang.

Tiang mencabar PBS dan pemimpin DAP untuk berkongsi pelan mereka untuk Sarawak dua tahun ini pada waktu mereka duduk di rumah sekarang.

“Kita sepatutnya bekerjasama sesama sendiri dan bukannya cuma membuat tuduhan yang tidak berasas kerana apa yang kita inginkan adalah supaya semua orang sihat,” tambah Tiang.

See author's posts


Covid-19: Angka korban sejuta

LONDON: Jumlah kes kematian akibat koronavirus di seluruh dunia sudah melepasi satu juta ketika banyak negara masih bergelut dengan lonjakan kes wabak itu.

Data dari Johns Hopkins University menunjukkan separuh daripada kematian itu berlaku di Amerika Syarikat, Brazil dan India.

Pakar memberi amaran jumlah kes kematian itu mungkin jauh lebih tinggi.

Setiausaha Agung Pertubuhan Bangsa-Bangsa Bersatu, António Guterres menyifatkan ia adalah berita yang menyakitkan.

Perkembangan itu muncul hampir 10 bulan sejak kes koronavirus mula muncul di Wuhan, China tahun lalu.

Pandemik ini telah menular di 188 buah negara dengan lebih 32 juta kes Covid-19 telah disahkan.

Setakat ini usaha membangunkan vaksin yang efektif masih diteruskan walaupun Pertubuhan Kesihatan Sedunia (WHO) memberi amaran kematian boleh mencecah dua juta. Amerika Syarikat telah merekodkan kadar kematian tertinggi dengan 205,000 kes diikuti Brazil 141,700 dan India 95,500. – AFP

See author's posts


Positif Covid-19, pasangan Indonesia ditahan

KUCHING: Pasangan warga Indonesia yang dikesan positif Covid-19 di sebuah rumah kongsi telah ditangkap pada kira-kira jam 11.15 malam pada Khamis lalu.

Komisioner Polis Sarawak, Dato’ Aidi Ismail di dalam satu kenyataan berkata pasangan tersebut dijumpai di satu kawasan perumahan di Jalan Matang Baru.

Darussalam dan Hasanah telah dihantar ke Hospital Umum Sarawak (HUS) untuk rawatan.

Sebelum ini pasangan tersebut, telah menjalani saringan Covid-19 oleh Kementerian Kesihatan pada 16 Jun untuk pekerja sektor pembinaan dan apabila pegawai kementerian cuba mengesan pasangan ini selepas ujian saringan, mereka didapati hilang.

Pihak polis telah cuba mengesan pasangan ini menerusi bantuan dari pihak media.

Oleh Connie Chieng

See author's posts


Kerusi Parlimen Sarawak, Sabah perlu ditambah

KUCHING: Menteri di Jabatan Perdana Menteri (Parlimen dan Undang-Undang), Dato Sri Wan Junaidi Tuanku Jaafar mahu supaya usaha untuk mengkaji semula persempadanan semula kawasan Parlimen bagi Sarawak dan Sabah, diteruskan selepas Pilihan Raya Umum ke-15 (PRU-15) nanti.

Katanya, ia bertujuan penambahbaikan Perjanjian Malaysia 1963 (MA63) bagi menambah kerusi Parlimen Sarawak dan Sabah ke nisbah semasa perjanjian itu.

Bagaimanapun, dalam kenyataan media hari ini, bekas Ahli Parlimen Santubong itu tidak menyatakan butiran lanjut mengenai jumlah pertambahan kerusi Parlimen untuk Sarawak dan Sabah apabila kajian semula sempadan kawasan Parlimen dilakukan.

Selepas pembentukan Malaysia pada 1963, Sabah mempunyai 16 kerusi, Sarawak 24 kerusi dan Singapura 15 iaitu kesemuanya mewakili 35 peratus dari keseluruhan 159 kerusi Parlimen, manakala baki 65 peratus atau 104 kerusi adalah untuk Tanah Melayu. Tanah Melayu atau kini Semenanjung Malaysia tidak mempunyai majoriti dua pertiga ketika itu.

Apabila Singapura meninggalkan Malaysia pada 1965, kerusi yang dimiliki Singapura seharusnya diberi kepada Sabah dan Sarawak bagi mengekalkan perwakilan 35 peratus itu, sekali gus mengekalkan kuota satu pertiga seperti dalam MA63.

Sarawak dan Sabah kini mempunyai jumlah 56 Ahli Parlimen (31 di Sarawak dan 25 di Sabah) iaitu merangkumi 25 peratus daripada jumlah 222 kerusi Parlimen di seluruh negara.

Jika satu pertiga atau 35 peratus daripada 222 kerusi Parlimen yang ada, bermakna 78 kerusi sepatutnya dari Sarawak dan Sabah. Ini bermakna, perlu ditambah 22 kerusi Parlimen lagi untuk memenuhi keperluan 35 peratus.

Dalam kenyataan media itu, Wan Junaidi juga berharap inisiatif yang diusahakan agensi di bawah portfolionya dapat diteruskan oleh peneraju kementerian itu selepas PRU-15 nanti.

Katanya, masih terdapat pelbagai tugas yang belum diselesaikan antaranya pewujudan semula Kementerian Undang-Undang.

Beliau berkata, cadangan bagi memastikan kecekapan dan pelaksanaan semua agenda perundangan sudah dikemukakan kepada Perdana Menteri dan kini dalam tindakan Agensi Pusat.

Katanya, Akta Perkhidmatan Parlimen dan pindaan kepada Akta Majlis Parlimen (Keistimewaan dan Kuasa) 1952 bagi tujuan transformasi Parlimen pula sedang dalam tindakan pihak Bahagian Hal Ehwal Undang-Undang dan Jabatan Peguam Negara.

“Susulan pindaan Perlembagaan yang merangkumi peruntukan Larangan Ahli Dewan Rakyat Bertukar Parti, pindaan juga perlu dibuat terhadap Perlembagaan bagi Larangan Ahli Dewan Negara Bertukar Parti,” katanya.

Wan Junaidi berkata, pindaan Perlembagaan Persekutuan juga perlu dilakukan bagi mengehadkan tempoh perkhidmatan Perdana Menteri kepada 10 tahun seperti yang dirancang sebelum ini.

Bagi Sistem Keadilan Jenayah, beliau berkata, pindaan kepada tujuh akta yang memansuhkan hukuman mati mandatori dan menetapkan budi bicara mahkamah perlu dibentangkan di Parlimen dalam masa terdekat.

Katanya, peruntukan dalam Kanun Keseksaan dan Kanun Tatacara Jenayah berkaitan jenayah antimenghendap juga perlu dibentangkan di Parlimen.

Katanya Perlembagaan Persekutuan juga perlu dipinda dengan memasukkan pelancongan ke dalam senarai bersama (kuasa Persekutuan dan Negeri).

Beliau berkata, perkara lain dalam tindakan agensi berkaitan termasuk Rang Undang-Undang Pendanaan Politik, Rang Undang-Undang Pengurusan Harta Yang Disita dan Dilucut hak, transformasi kepada undang-undang insolvensi, penambahbaikan sistem pilihan raya dan kajian pengurangan kos pilihan raya kecil/negeri/umum, Rang Undang-Undang Kebebasan Maklumat dan Kajian Penetapan Badan Kawal Selia Suruhanjaya Pencegahan Rasuah Malaysia dan Suruhanjaya Pilihan Raya.

OLeh RYNNA SHA’ERRA

See author's posts


Sidang DUN: Rangka awal rangkaian laluan kereta api permudahkan kerjasama sempadan

KUCHING: Kerajaan Sarawak digesa merangka perancangan awal bagi merealisasikan usaha sama mewujudkan rangkaian laluan kereta api di sempadan Sarawak dan Indonesia.

Ahli Dewan Undangan Negeri (ADUN) Stakan, Datuk Hamzah Brahim berkata, usaha mewujudkan jaringan kereta api bagi aktiviti logistik dari Kalimantan melalui Pelabuhan Bintulu Sarawak adalah penting bagi memudahkan pengeksportan barangan dari Kalimantan.

”Jaringan jalan agak jauh dan usaha mewujudkan jaringan kereta api bagi aktiviti logistik dari Kalimantan melalui Pelabuhan Bintulu Sarawak adalah pilihan terbaik bagi memudahkan pengeksportan barangan dari Kalimantan yang berpenduduk hamper 14 juta orang dan amat kaya dengan hasil bumi.

”Ini akan merancakkan lagi aktiviti ekonomi serta perdagangan antarabangsa antara dua rantau ini dan membawa pulangan ekonomi yang memberansangkan yang boleh digunakan untuk membangunkan segelintir kawasan di Sarawak,” katanya.

Beliau berkata demikian semasa mengambil bahagian dalam perbahasan usul penghargaan atas ucapan Yang Di-Pertua Negeri Sarawak pada hari keempat Persidangan Dewan Undangan Negeri (DUN) Sarawak, semalam.

Dalam pada itu, beliau turut menyeru Kerajaan Sarawak memperbanyak Pusat Pembangunan Hasil Kayu (Perabot) bagi memperhebat industri perabot dan menjadi sebuah sektor ekonomi penting sekali gus melahirkan tenaga kerja yang kompeten.

”Industri hasil kayu (perabot) dikenal pasti sebagai salah satu sektor ekonomi paling penting untuk memacu Sarawak ke arah negeri maju dengan anggaran akan menjana hasil eksport RM4 bilion pada 2030.

”Dengan kekayaan sumber dan bahan mentah yang kita ada, kita mampu menghasilkan produk perabot yang menarik dan berkualiti tinggi.

”Selain itu, secara tidak langsung ia akan memberi banyak peluang pekerjaan kepada anak muda dan menyumbang kepada sosioekonomi Sarawak,” tambahnya.

Oleh RYNNA SHA’ERRA

See author's posts


KPDNHEP perlu bantu mudahkan ‘transporter’

LIMBANG: Kementerian Perdagangan Dalam Negeri dan Hal Ehwal Pengguna (KPDNHEP) perlu membantu dan memudahkan pihak pengangkut (transporter) untuk membawa masuk barang keperluan dari luar sama ada melalui Sabah dan Miri.

Ini adalah bagi memastikan segala bekalan keperluan dan makanan asas sentiasa terjamin dan berterusan.

Menteri Muda Pemodenan Pertanian, Tanah Adat dan Pembangunan Wilayah Sarawak, Datuk Dr. Abdul Rahman Ismail berkata, langkah itu penting agar segala kenderaan pengangkut barang keperluan ini tidak tersekat di sempadan susulan langkah    kerajaan Brunei melaksana Perintah Bayaran Keluar dan Masuk 2020 selain perlu menjalani ujian makmal Covid-19 sebelum memasuki negara itu serta prosedur lain.

“Kita yakin dan berharap dengan adanya kolaborasi antara  kerajaan negeri, pihak KPDNHEP dan pengangkut barang keperluan ini khususnya dalam isu (caj dan ujian Covid-19) oleh kerajaan Brunei tidak akan menjejaskan bekalan makanan asas dan keperluan lain di Limbang,” katanya pada Taklimat Isu-isu Semasa Peringkat Negeri di Rumah Intai Batu Danau petang tadi.

Turut hadir, Ahli Dewan Undangan Negeri (ADUN) Batu Danau Paulus Palu Gumbang, wakil Pengarah Penerangan Negeri, Aziz Abdul Rahman, wakil Pegawai Daerah Limbang Mohd. Hafiz Kipli, wakil Ketua Polis Daerah Limbang Inspektor AlRani Alipnor dan Tuai Rumah Intai Menuang.

Pada masa yang sama, ADUN Bukit Kota itu berharap pihak pengangkut terutama barang keperluan asas yang berurusan  dengan kerajaan Brunei khususnya di sempadan agar membuat persediaan awal supaya bekalan tersebut tidak tersekat di sempadan.

“Kita perlu melihat dari sudut positif melalui pendekatan sebegini oleh Malaysia, Kerajaan Sarawak dan negara Brunei penambahan   kes Covid-19 akan dapat ditangani dan peraturan atau prosedur yang ketat sebegini dijangka dapat dilonggarkan dalam sedikit masa apabila Covid-19 kembali pulih.

Selain itu, rakyat yang baharu balik dari Sabah, Wilayah Persekutuan Labuan dan Semenanjung Malaysia perlu mematuhi prosedur yang ditetapkan Kerajaan Sarawak terutama mereka yang menjalani tempoh kuarantin di rumah.

“Kita mohon agar jangan pentingkan diri sendiri dan orang ramai perlu akur dengan nasihat daripada pihak berwajib, jangan keluar rumah sekiranya tidak perlu,” tambahnya.

Dr. Abdul Rahman juga memohon Kementerian Kesihatan Malaysia (KKM) untuk memperbanyakkan kemudahan dan peranti ujian swab Covid-19 di Hospital Limbang selain mengurangkan bayaran ujian itu yang ditetapkan sebanyak RM150 yang disifatkan amat membebankan.

Pada masa sama katanya lagi penerbangan MASWings perlu menurunkan harga tambang dari Limbang ke Miri.

“Setakat ini tambang penerbangan Limbang ke Miri sebanyak RM166 (sehala) adalah mahal dan melampau kerana pada waktu ini ramai rakyat yang berdepan kesukaran,” tegasnya.

Oleh Adeng Edrus

See author's posts


BKSS RM1.4 BILION HARUNGI WABAK

KUCHING: Kerajaan Sarawak telah meluluskan sejumlah RM1.4 bilion di bawah pakej Bantuan Khas Sarawakku Sayang (BKSS) 6.0 untuk membantu rakyat dalam mengharungi wabak Covid-19.

“Salah satu pakej di bawah BKSS 6.0 adalah pemberian bantuan makanan kepada isi rumah yang terjejas oleh PKP, terutama mereka yang berada di bawah kategori B40,” katanya selepas Majlis Pelancaran Bantuan Makanan kepada Ketua Isi Keluarga (KIR) di masjid Darul Ehsan, Kampung Haji Baki di sini semalam.

Di bawah pakej bantuan makanan itu, setiap kawasan Dewan Undangan Negeri (DUN) menerima peruntukan minima RM250,000 dan bantuan makanan itu diagihkan kepada KIR kumpulan B40.

Dianggarkan sejumlah 472, 923 KIR dalam 12 buah daerah di negeri ini akan menerima bantuan makanan menerusi pakej Bantuan Bekalan Makanan Sarawakku Sayang (BBMSS) selain BKSS 6.0.

Setakat kelmarin (7 Jun) seramai 49, 811 KIR atau bersamaan 10.5 peratus sudah menerima bantuan makanan tersebut.

“Jawatankuasa Pengurusan Bencana Negeri (JPBN) menyasarkan pengagihan bantuan makanan kepada semua KIR itu siap pada 11 Jun ini,” katanya.

Beliau berkata demikian selepas Majlis Pelancaran Bantuan Makanan Kepada KIR yang Terjejas Akibat Pelaksanaan Perintah Kawalan Pergerakan (PKP) di Masjid Darul Ehsan, Kampung Haji Baki, di sini semalam.

Beliau menzahirkan terima kasih kepada Pengerusi Jawatankuasa Kecil Pengagihan Makanan yang juga Timbalan Ketua Menteri, Datuk Amar Awang Tengah Ali Hasan, jawatankuasa pengurusan bencana bahagian, majlis tempatan, ketua masyarakat, Jawatankuasa Kemajuan dan Keselamatan Kampung (JKKK), pertubuhan bukan kerajaan (NGO) dan agensi kerajaan terlibat atas kejayaan menagihkan bantuan itu di kawasan terjejas mengikut jadual.

Oleh NUR AIN OTSMAN

See author's posts


Beduruk kena ngelempung pengawa

BEDURUK BERENGKAH ARI KELIA

Endang sigi udah utai teleba digaga tauka diatur kitai bansa Iban pengawa beduruk kenyau ari kelia.

Duruk tu mayuh macham tang nadai lebih ari duruk bumai berengkah ari nebas nyentuk ngagai berangkut udah tembu ngetau.

Atur beduruk tu sigi dipaumka dulu, iya nya sebedau manggul umai. Orang serumah nya deka nentuka nama duruk umai ti deka diatur. Tu berengkah ari nebas, nebang, nunu, nugal, mantun, ngetau, ngindik nyentukka berangkut mai pulai padi ke rumah panjai.

Malam sebedau nurun tauka tumu agi, orang diri sebilik ti ngempu duruk deka baum enda lama.

Aum sida nya pasal atur pengawa hari siti. Enti nya duruk nugal, atur bagi pengawa nya nyengkaum sapa ti ngema benih, mai tugal, mai takin, mai raga, mai semua keresa kena nugal. Bisi mega orang ditentuka mai lauk baka jani tauka manuk, asi sereta enggau lauk bukai kena merarau tengah hari duruk nya.

DURUK NEBAS, NUGAL NGERIDUKA ATI

Duruk ti chukup ngerinduka ati nya nebas enggau nugal. Kebuah pia, laban penulis teleba agi enggau dalam duruk tu lalu bisi cherita ngasuh ketawa.

Laban ti beduruk nugal kelia, pengawa nugal tu nyau deka sama sebaka enggau pengiruh nyendiaka gawai laban mayuh orang enggau sereta dinahka merarau. Mayuh mega bala indu enggau lelaki ti diberi tanggung pengawa mela lauk, bepandukka utai dempa, nyengkaum manduk ai angat kena ngirup kupi. Kekadang bisi ga orang sepintu nya udah nyendiaka bubur ambika kena muai aus maya ngetu pukul sepuluh pagi. Nyadi lebuh orang ke nugal sepagi nya bisi ga sekeda bala indu enggau lelaki ke nembiak agi diberi pengawa nyendiaka utai ka empu enggau irup maya ngetu pukul 10.00 pagi, iya nya kena menggal sebedau ngetu merarau.

Mutar ngagai siti duruk nebas kelia ba tapak umai kami sebilik, enda mukai-mukai pelanduk belanda mansa bala ke nebas lalu ulih pantap siku apai tuai orang ti sama enggau nebas. Parai meh tudah pelanduk nya lalu dibela ambika lauk bala merarau tengah hari nya. Aku baru angkat bujang maya nya tang penatai pelanduk nya nyadika burung manah dikumbai orang “laba”. Amat manah meh, laban ujung taun nya menyadi tuai ari aku lalu bulih bini. Diatu umur iya udah manggai 72 taun lalu bisi anak lima iku sereta uchu lima iku mega – dua iku anak lelaki iya sama ngembuan degree ari universiti menua tu. Nya alai endang amat munyi ku orang laba tu sigi burung manah.

MABUK NGIRUP KOPI

Nyadi pulai ngagai siti cherita ti tau ngasuh sinu, tau ga ngasuh ketawa, lalu tau ga ngasuh rindu, ka tambah mega nyadika pelajar. Tu ngenang cherita duduk nugal alai tudah pangan mabuk kupi beduduk ari pekit ngirup kupi maya ngetu jam pukul 10.00 pagi. Tegal minta puji (ke tambah mayuh indu dara) penulis ulih ngabiska kupi dua igi jalung tang ngujungka mabuk lalu enda ulih enggau merarau belauka manuk gulai daun ubi tengah hari nya.

Anang pelita-pelita enti ngirup kupi kelalu mayuh, endang amat mabuk. Enda asai mabuk tuak, mabuk arak iya wai. Tulang naka iya pengelembut, deka bediri pala sebening ngelu lalu deka tumbang. Rangkai meh ngeli bala sida ketawaka aku laban maya orang nyirut penyamai kuah manuk gulai daun ubi lebuh merarau nya, tudah pangan endang mina ninga aja laban apin ulih angkat, pala agi ngelu. Mutah nadai ga tang pala ngelu lalu semampai tebimbing enti dibai angkat. Nyau ngalih hari udah bekau peluh laban kum panas ba langkau sida baru aku ngeleda angkat lalu dibela siku indu dara makai – mayuh lauk digalau sida ka aku. Jani guring pan bisi meh, ukai mina manuk gulai daun ubi aja, tang nyawa numbas bendar laban udah bekau mabuk kupi. Tu tau ga nyadika pelajar. Sigi tau ngasuh jera ngirup kupi kelalu mayuh, kelebih agi mata hari panas terit.

NYEDIAKA DIRI SEBEDAU NUGAL

Mulai ngagai pengawa ngemunka nugal, lebuh udah datai ba tegalan umai, lalu nudukka takin tauka sintung benih. Sida lalu ngidupka api. Bala mayuh lalu begempuru ba palan, selalu nya ba mua langkau, enti udah bisi langkau, tauka ba serunggu ti nyadi ka palan sida.

Orang empu pengawa lalu mantaika piring ading kena bepinta ari Petara, ari Simpulang Gana, ari Samarugah Petara Tanah, ari Seragindi Petara Ai, ari Aki Lang Sengalang Burung, Ari Aki Jugul Menaul Tuntung, Ari Petara Aki, Petara Ini.

Udah semua orang jenuh begulu ba tengah laman, dia siku tukang biau lalu diasuh miau piring ngena manuk ti endang dibai ungkup kena miau piring. Manuk nya deka disayat tembu biau lalu darah iya kena enselan benih, rengka kena nugal enggau menih enggau sekeda lubang tubal.

LEKA SAMPI MAYA BEBIAU NUGAL

Sekeda ari leka sampi engka bisi semunyi enggau tu.

“Sa, dua, tiga, empat, lima, enam, tuuujuh! Oh…ha, oh…ha, oh…….ha!“Nama utai ti nyedu baka munggu, munyi sanu sinu bejaku nusui cherita? Nama ti ngangau di kaki rantau, munyi papau ugau mutus chara?“Nama ti ngukuk munyi tajai, ngukuk di dan pengerawan benang? Nama ke nyidit munyi landai, nidit dalam lubang?“Nama ti ngensung munyi sengayan? Nama ti engkebab munyi sempidan? Nama ti bedarup munyi bandir? Nama ti meletup munyi bedil?“Nama ti merauk munyi kijang? Nama ti ngangau munyi orang?“O……..nya aki kami ti berani mati tuai bulu, laban iya makai tegalan makai reban, makai di umai, makai tembawai, nanam padi pun, padi taun, padi puting, padi sangking.

“O……..sapa dikangau, sapa ke ditesau? Sapa ti dipadah, sapa ti ditelah deh? Sapa diensung, sapa dipulung deh? Kami ukai ngangauka orang ti nginti, ti meti, ti nubai, ti mansai, orang ti ngasu ti beburu, orang ke rubik baju charik.

“O….enti pia, kami tu ngangauka Pulang Gana meh kami tu, Bujang Jangkang Kirai Raja Sua, Bujang Sempulang Gana.

“O……ha….Oh…..ha……….O…..ha! Ni orang tI teleba bediri di mua padi, betunjang di mua tibang deh? Bujang Pulang Gana, Jangkang Kirai Raja Sua? Nya sigi orang nulung, orang mandung, orang meda, orang nela, nanam padi taun, padi puting padi sangking!“Sapa ti dikangaum ditesau? Sapa ti dipadah, sapa ditelah deh? Orang di ili apin diambi, sida di ulu apin nemu, orang tengah apin dipadah.“Ngangau Luta Telenga Telengguk, duduk bepanggai lampung, Bunsu sintung penuduk berambing timbang, beranakka Lanyung Lanchung Patung, Betis Lupis, kaki laka nyingkang batang.

“Ngangauka Dara Tuai, ti parai bebayaka tikai tambun, Dara Biak beminyak ai ambun, Bunsu benih buntih padi pun, bekedengkun pulai ke serangan.“Ngangauka Dara Jawai Bejalai Niti Tinting, Dara Biak Tampak Bebanding, Bunsu benih buntih padi sangking, enda kala bula ka puting tekeliling tandan.

“Ngangauka Jawai Bejalai Ampai Sesumba, Dara Biak benih buntih padi paya enda kala bula ka semaya tibang mengentam.

“O……ha…………Oh…………ha………Oh……….ha! Runti-tali sabut, Dayang Jerenang Ujung Kukut, Bunsu benih padi pulut, enda kala bula ka selimput puting papan.

“Ngangauka Lengayun Pantun Kedumu, bejalai enggai dudi deka dulu. Bunsu rampu tumbuh di munggu, tiga bulan belunggur ujan.“Nyaguka senakan buntang meriran lalu entapu, Bunsu Kumang Tekang Pirak, gatak-gatak diau di tapa dada jari, Kumang Mandi Gelenggang Ai Minyak, penampak mua puchung penguji.

“O………..ha……..O………..ha…………O………..ha! Diatu baru ngangauka orang di pun selengking pisit, baka dijir entak tiang, orang diau ba dan rian nyangkit, baka lepi sanggul sintung.

DURUK ULIH NGASUH TEKAIT ATI

Nyau pulai ngagai bala kami ti beduruk nugal, gaya peda penulis, taja pan ari sekula nengeri besai (Kuching), engka tak bisi ga sida bala petunggal tekaitka bala kami bujang menua ulu tang laban nadai ari betundi maya ke nugal, semua peneka ati din disimpan pia aja. Tang nya tau mega nyadika peransang lalu ka pemun tali ti nyantil pengerindu ka pangan. Kebuah pia, ukai ba aku empu, tang ba tubuh bala diri petunggal, diri serumah bukai, pengerindu ka pangan diri bepun ari duruk nugal nya. Enti merati diatu, nya endang diagihka Petara, laban ba gaya peda penulis diatu sida ke bekelala sereta beteleba maya nugal nya ti jadi melaki bini udah mujur beranak betelesak, lalu udah nyapai pemujur dalam pengidup sida. Tu bepun ari siti duruk nugal kelia.

DITULIS TELESA EMPERAN

See author's posts


KDN kenal pasti 37 titik pendaratan PATI di Sabah

KOTA KINABALU: Kementerian Dalam Negeri (KDN) telah mengenal pasti sebanyak 37 titik pendaratan pendatang asing tanpa izin (PATI) di Sabah membabitkan 10 daerah di negeri ini, kata Menterinya Datuk Seri Hamzah Zainudin.

Beliau berkata, titik pendaratan PATI itu dikenal pasti dalam Op Benteng Covid -19 yang diaktifkan di Sabah pada 21 Mac lepas.

Kesemua titik pendaratan itu membabitkan 11 kawasan di Sandakan; Lahad Datu (lima); masing-masing empat kawasan di Tawau, Kudat dan Beluran; Kunak (tiga); dua kawasan di Kota Marudu dan Kinabatangan; serta satu kawasan di Semporna dan Pitas.

“Operasi berkenaan dilaksanakan secara bersepadu dalam ‘National Task Force’ pada April lepas bersama agensi lain diketuai Panglima Angkatan Tentera Malaysia, yang bertujuan menyekat kemasukan PATI dengan memperkukuh kawalan sempadan negara bagi mengelakkan penularan wabak berkenaan.

“Kawalan sempadan ini dilakukan di dua tempat iaitu di sempadan daratan – lorong tikus dan lokasi-lokasi lain yang menjadi tempat pendaratan PATI,” katanya pada sidang media selepas melawat Pusat Tahanan Sementara (PTS) Manggatal di sini, semalam.

Dalam perkembangan lain, Hamzah berkata, 14 projek pembangunan fizikal di Sabah yang juga projek kategori sambungan daripada Pelan Pusingan terdahulu dengan kos RM1 bilion dan kesemua projek terbabit dalam pelbagai fasa pembinaan.

Beliau berkata, ini adalah selari dengan inisiatif KDN yang memberi fokus kepada kerja-kerja naiktaraf, ubah suai dan pembaikan premis serta fasiliti sedia ada, dan menurutnya, RM12,996,570 diperuntukkan bagi kerja-kerja naik taraf dan pembaikan fasiliti Polis Diraja Malaysia di Sabah merangkumi pembaikan kuarters, pejabat serta stor.

Pada April lepas, Hamzah berkata, Perdana Menteri Tan Sri Muhyiddin Yassin telah meluluskan peruntukan RM150 juta di bawah Pakej Rangsangan Ekonomi Prihatin bagi kerja naik taraf semua agensi di bawah KDN, dan daripada jumlah itu, RM31,081,499 diperuntukkan kepada agensi di Sabah, katanya.

Mengenai lawatan kerja tiga hari ke Sabah, Hamzah memulakan lawatannya pada Jumaat dengan melawat tapak projek pembinaan Ibu Pejabat Polis Daerah Kota Kinabalu sebelum ke Tawau bagi meninjau pengoperasian Op Benteng dan sempadan Malaysia-Indonesia di Sungai Melayu, Wallace Bay di Pulau Sebatik dan Burs Point di Pulau Tamba, Kalabakan.

Pada semalam, Hamzah diberikan taklimat mengenai pengoperasain PTS dan isu-isu berkaitan imigresen di Sabah sebelum mengakhiri lawatan kerjanya dengan meninjau tapak projek Balai Polis dan Perumahan Inanam. — Bernama

See author's posts


Doris tanding Sri Aman

KUCHING: Parti Rakyat Sarawak (PRS) mempertaruhkan Ketua Wanitanya, Datuk Sri Doris Sophia Brodie, 61, sebagai muka baharu untuk bertanding kerusi Parlimen Sri Aman.

Doris bukan baharu dalam dunia politik dan pernah mencatat sejarah sebagai wanita pertama menyandang jawatan Timbalan Speaker Dewan Negara di Malaysia.

Pencalonan Doris diumumkan Premier Sarawak, Datuk Patinggi Tan Sri Abang Johari Tun Openg yang juga Pengerusi GPS dalam sidang media di Ibu Pejabat PBB, Jalan Bako, Petra Jaya sebentar tadi.

Doris dilantik senator pada 26,Januari 2012.

Bagaimanapun, tidak pasti lagi sama ada penyandang kerusi Parlimen Sri Aman, Datuk Masir Kujat akan turut bertanding mempertahankan kerusi itu.

Pada PRU-14, Masir Kujat menang kerusi itu atas tiket PRS tetapi menyertai pembangkang, Parti Sarawak Bersatu (PSB) pada Mac 2019.

Bagaimanapun, beliau keluar parti itu pula Mac lalu, untuk kekal sebagai Ahli Parlimen Bebas.

See author's posts


Sarawak cuti umum 18 Nov?

LINGGA: Kerajaan Sarawak masih mempertimbangkan sama ada mahu mengisytiharkan 18 November ini sebagai cuti umum bagi membolehkan mengundi balik dan mengundi sehari kemudian iaitu Sabtu 19 November.

Premier Sarawak, Datuk Patinggi Tan Sri Abang Johari Tun Openg berkata pengisytiharkan cuti umum sempena hari mengundi Pilihan Raya Umum Ke-15 (PRU15) itu, perlu mengambil kira banyak perkara.

Beliau berkata, adalah kesannya terhadap ekonomi negeri sekiranya cuti umum tersebut diisytiharkan.

“Mengisytiharkan cuti bermakna ia perlu diwartakan. Kesannya nanti bukan sahaja boleh menaikkan kos gaji pekerja malah menyebabkan berlakunya penurunan produktiviti dalam keadaan ekonomi yang tidak menentu ketika ini,” katanya.

Beliau berkata demikian pada sidang media selepas merasmikan Program Sayangku Sarawak di Dataran Pekan Lingga dekat sini hari ini.

Beberapa negeri di Semenanjung seperti Selangor dan Negeri Sembilan sudah mengumumkan cuti umum pada 18 November sempena PRU-15.

Abang Johari berkata kerajaan erajaan Sarawak tidak wajar memberikan cuti umum untuk sesuatu pilihan raya melainkan bagi perkara mendesak.

“Lagi pun, Suruhanjaya Pilihan Raya (SPR) telah pun menetapkan 19 November iaitu Sabtu ini sebagai hari mengundi,”  katanya.

Hadir bersama Menteri Utiliti dan Telekomunikasi Sarawak, Datuk Julaihi Narawi, Ahli Dewan Undangan Negeri (ADUN) Lingga, Dayang Noorazah Awang Sohor, ADUN Beting Maro, Razaili Gapor dan ADUN Bukit Begunan, Datuk Mong Dagang.

Timbalan Setiausaha Kerajaan Sarawak (Perancangan Ekonomi dan Pembangunan), Datu Dr. Muhammad Abdullah Zaidel, Pengerusi Agensi Pembangunan Sri Aman, Dato Sri Rohani Abdul Karim dan calon GPS bagi kerusi Parlimen Batang Lupar, Mohamad Shafizan Kepli.

Oleh VALENTINE NGUMBANG

See author's posts


Hari Kerjaya dan Pendidikan di UTS di Sibu

SIBU: Sebanyak 22 Institusi Pengajian Tinggi Awam (IPTA), Institusi Pengajian Tinggi Swasta (IPTS) dan Pelibatan Ibu Bapa Komuniti dan Swasta (PIBKS) terbabit dalam program Hari Kerjaya dan Pendidikan di Universiti Teknologi Sarawak (UTS), di sini hari ini.

Program itu dianjurkan oleh Pejabat Pendidikan Daerah Sibu, Pejabat Pendidikan Negeri Sarawak, Yayasan Sarawak dan UTS.

Timbalan Menteri Pendidikan, Inovasi san Pembangunan Bakat Sarawak, Datuk Dr Annuar Rapaee diwakili oleh Timbalan Pengarah (Pendidikan) Yayasan Sarawak, Louis Simon Peter menyempurnakan majlis perasmian itu.

Louis berkata, Hari Kerjaya dan Pendidikan bertujuan menyebarkan maklumat mengenai peluang kerjaya dan peluang melanjutkan pelajaran kepada pelajar.

“Penganjuran program ini dengan harapan pelajar Tingkatan 5 dan 6 boleh meneroka, mencari dan mengumpulkan maklumat kerjaya yang sesuai serta peluang melanjutkan pelajaran.

“Melalui program pada hari ini, pelajar dapat didedahkan maklumat mengenai peluang pendidikan tajaan Yayasan Sarawak,” katanya.

Terdahulu dalam ucapan aluannya, Pegawai Pendidikan Daerah Sibu, Ahli Chikba berkata, objektif program ini untuk memperkasakan PIBKS yang merupakan salah satu Inisiatif #62 di bawah Anjakan 9 dari 13 fokus utama Kementerian Pendidikan Malaysia (KPM).

Anjakan itu acdalah ke arah mentransformasikan Sistem Pendidikan Negara menerusi Pelan Pembangunan Pendidikan Malaysia (PPPM) bermula pada 2013 hingga mencapai matlamat sepenuhnya pada  2025.

Katanya, dalam Pelan Strategik Pejabat Pendidikan Daerah (PPD) Sibu 2023-2025, pihak PPD telah meletakkan strategi bagi mengeratkan hubungan jalinan dan jaringan melalui PIBKS.

“Usaha yang dilakukan pada hari ini merupakan pelan tindakan yang dirancang bagi mencapai matlamat itu.

“Antara aktiviti penting yang diadakan sepanjang Hari Kerjaya dan Pendidikan, selain pameran kerjaya ialah ceramah oleh pihak Yayasan Sarawak mengenai jenis tajaan ditawarkan oleh kerajaan kepada anak murid yang ingin melanjutkan pelajaran selepas tamat persekolahan di Tingkatan Lima dan Enam serta peluang kerjaya iaitu maklumat pekerjaan oleh agensi,” katanya.

Katanya, pameran kerjaya ini dapat memberi manfaat kepada pelajar khususnya bakal graduan mengenai peluang pekerjaan dan persiapan diri bagi membina kerjaya selepas tamat pengajian.

“Dalam situasi sekarang bekas pelajar tidak boleh terlalu memilih kerja. Mereka perlu juga memikirkan kerja yang sesuai dengan ilmu yang dituntut semasa di sekolah supaya ilmu itu boleh dimanfaatkan sepenuhnya agar menjadi modal insan berkemahiran tinggi sejajar dengan pelaburan tinggi yang dibelanjakan oleh kerajaan,” katanya.

Oleh AKUN GIMAN

See author's posts


Lebih 80,000 pelancong terperangkap

GAMBAR udara menunjukkan jalan kosong selepas kawasan itu ditutup dan dihadkan kerana wabakCovid-19 di Hainan di Wilayah Hainan, selatan China. • Foto AFP

BEIJING: Lebih 80,000 pelancong terkandas di bandar peranginan yang terkenal sebagai “China Hawaii” selepas wabak Covid-19 menyebabkan pihak berkuasa mengenakan sekatan perjalanan yang ketat.

Tempat tumpuan pelancongan Sanya ialah bandar berpenduduk lebih sejuta penduduk di pulau selatan Hainan yang mana 483 kes Covid-19 dilaporkan pada Ahad lalu.

Semua penerbangan ke luar bandar dibatalkan pada hujung minggu lalu dengan pihak berkuasa turut menghentikan penjualan tiket kereta api.

“Pelancong yang ingin keluar mesti diuji negatif dalam lima ujian PCR selama tujuh hari,” kata pihak berkuasa kesihatan.

Hotel di bandar itu diminta untuk menawarkan diskaun 50 peratus kepada tetamu sehingga sekatan perjalanan dilonggarkan, kata seorang pegawai semasa taklimat berita pada Sabtu lalu.

China adalah satu-satunya ekonomi utama yang masih berpegang teguh pada strategi ‘Sifar-Covid’ dengan penutupan segera dan kuarantin yang lama sekali gus menjejaskan pelancongan tempatan.

Sempadan negara juga sebahagian besarnya ditutup sejak awal 2020, menghentikan pelancongan antarabangsa.

Wabak Covid-19 terbaharu berlaku semasa musim puncak pelancongan di Sanya, tempat meluncur yang popular.

Semua tempat hiburan termasuk spa, bar karaoke dan pub ditutup sejak minggu lalu, tetapi perkhidmatan penting seperti pasar raya dan farmasi tetap dibuka. -AFP

See author's posts


Masyarakat harus peka isu integriti

SARATOK: Proses membudayakan integriti memerlukan usaha berterusan dan memakan masa panjang sekali gus menyebar luas nilai integriti dalam kalangan masyarakat.

Menteri di Jabatan Ketua Menteri (Integriti dan Ombudsman) Datuk Talib Zulpilip berkata sehingga kini usaha itu menampakkan tindak balas positif di peringkat umum.

Menurutnya, masyarakat menunjukkan kepekaan mengenai isu integriti dan rasuah malah rata-rata mahu melihat tindakan tegas dikenakan kepada pesalah rasuah dan tidak berintegriti.

“Kerajaan Sarawak melalui Unit Integriti dan Ombudsman (UNION) merancang pelbagai program pembudayaan integriti bukan sahaja dalam negeri malah luar negeri,” katanya pada Program Jelajah Integriti Siri 4 di Dewan Masyarakat Sri Krian semalam.

Ahli Dewan Undangan Negeri (ADUN) Jepak itu berkata, langkah-langkah pencegahan dan pembanterasan gejala rasuah turut diberi keutamaan oleh unit tersebut.

Beliau berkata, fungsi UNION mengendali pengurusan aduan seperti menerima aduan dan cadangan daripada orang awam (individu) berkaitan perkhidmatan agensi dan jabatan.

“Semua aduan diteliti dan disiasat berdasarkan amalan ‘International Ombudsman’ iaitu kebebasan, berkecuali, kesaksamaan, kerahsiaan dan informal,” jelasnya.

Justeru kata Talip, landasan ini perlu digunakan dengan sebaiknya dan sekiranya ada salah laku dan kesalahan boleh dibuat aduan sebelum tindakan diambil.

Menurutnya, Kerajaan Sarawak komited membudayakan nilai integriti di pelbagai peringkat masyarakat dengan menyalurkan maklumat tepat serta berkongsi ilmu berkaitan.

Terdahulu Sarawak merupakan negeri pertama yang mengambil langkah menandatangani Ikrar Integriti iaitu pada 15 Januari 2015 lalu dan langkah itu telah dimulakan oleh mantan Ketua Menteri Allahyarham, Pehin Sri Adenan Satem.

“Selepas itu, usaha ini diteruskan Ketua Menteri Datuk Patinggi Abang Johari Tun Openg yang memimpin barisan Kabinet Negeri menandatangani Ikrar Bebas Rasuah pada 25 Januari 2017 iaitu dua minggu selepas beliau memegang jawatan sebagai Ketua Menteri Sarawak yang baharu,” ujarnya.

Sementara itu, Ahli Dewan Undangan Negeri (ADUN) Kalaka Datuk Abdul Wahab Aziz berkata penting ketua masyarakat dan kaum mengamalkan nilai integriti agar projek pembangunan dapat dilaksanakan dengan lancar.

Katanya nilai integriti tuai-tuai rumah dan penduduk rumah panjang adalah membantu memantau kontraktor mengikut justifikasi ditetapkan semasa pelaksanaan projek.

Oleh Adi Safarman

See author's posts


Kerajaan Sarawak bersama rakyat

DIYANA SAMSUDDIN

KUCHING: Ketua Menteri, Datuk Patinggi Abang Johari Tun Openg berkata Kerajaan Sarawak yang faham dengan keadaan terpaksa dihadapi oleh rakyat daripada segi bekalan makanan dan pekerjaan disebabkan perintah kawalan pergerakaan (PKP) bagi mengekang wabak Covid-19 tetap bersama-sama rakyat.

Sambil mengakui wabak Covid-19 memberi tamparan yang amat hebat kepada masyarakat dan kerajaan di seluruh dunia, beliau berkata, Kerajaan Sarawak tetap bersama-sama rakyat dalam menghadapi tempoh yang sukar itu.

“Saya tahu ramai yang bekerja dengan gaji harian yang terpksa balik ke kampung atau rumah panjang kerana gaji tidak dibayar oleh majikan dalam tempoh PKP dan ada yang mungkin terus hilang pekerjaan,” katanya lagi.

Kerajaan Sarawak yang prihatin, katanya, membelanjakan sebanyak RM16.4 juta untuk menyediakan bekalan makanan kepada setengah juta rakyat Sarawak.

Katanya, laluan udara, sungai dan darat telah digunakan untuk menghantar bekalan makanan asas ke seluruh pelosok negeri Sarawak manakala bagi yang jauh di pedalaman, pesawat helikopter tentera dan Bomba telah dikerahkan, di hulu sungai dan kawasan pesisir pantai perahu digunakan dan mana-mana penempatan yang boleh didatangi oleh jalan raya lori atau kereta digunakan.

Selain itu, Kerajaan Sarawak juga telah berusaha untuk mempastikan bekalan makanan sentiasa ada dan mencukupi di seluruh negeri, katanya dalam satu kenyataan di sini semalam.

“Kerajaan Sarawak adalah satu-satunya Kerajaan Negeri yang menyediakan bantuan kepada rakyatnya selain daripada bantuan Kerajaan Persekutuan.

“Saya amat berharap saudara, saudari, ketua isi rumah, para penjaja dan pemilik industri kecil dan sederhana yang layak sudah menerima atau sudah memohon bantuan yang disediakan oleh Kerajaan Negeri,” jelasnya.

Ketua Menteri mengulangi Bantuan Khas Sarawakku Sayang (BKSS) 1.0, BKSS 2.0 dan BKSS 3.0 meliputi: Pembayaran tunai kepada golongan B40 termasuk golongan bujang berumur 21 tahun ke atas berpendapatan RM2,000 sebulan dan ke bawah; Penangguhan pembayaran pinjaman dan pinjaman mudah tanpa faedah untuk perusahaan kecil dan sederhana (PKS); Pengecualian untuk bayaran lesen perniagaan serta diskaun sewa gerai untuk para peniaga; Bayaran insentif bulanan untuk anggota barisan hadapan yang terlibat untuk menangani wabak Covid-19; dan Bayaran insentif kepada golongan yang hilang pendapatan akibat Covid-19.

“Saya berharap pelbagai jenis bantuan tunai dan bukan tunai ini sedikit sebanyak dapat meringankan beban kepada rakyat yang telah hilang punca pendapatan selama PKP dan PKPB dilaksanakan,” katanya.

See author's posts


Operasi ACD di Kampung Tabuan Lot

KUCHING: Operasi Pengesanan Kes Aktif (ACD) kedua di negeri ini bermula
semalam di Kampung Tabuan Lot di sini.

Timbalan Ketua Menteri merangkap Pengerusi Jawatankuasa Pengurusan Bencana
(JPBN) Sarawak, Datuk Amar Douglas Uggah Embas berkata, operasi ACD itu
meliputi 423 rumah di kawasan itu dengan kira-kira 2,100 orang.

 “ACD diadakan di sini kerana
seorang penduduk dari kampung ini telah meninggal dunia kerana dijangkiti
Covid-19 baru-baru ini.

 “Terdapat satu kes Orang yang
Sedang Disiasat (PUI) di sini juga.
Pesakit kini ditempatkan di Hospital Umum Sarawak dan belum ditentukan
dari kluster mana,” kata Uggah kepada wartawan selepas mengunjungi pusat
pemeriksaan Covid-19 di Dewan Dato Sri Dr Wan Junaidi, Tabuan Lot di sini
semalam.

Beliua menambah terdapat kebimbangan terhadap kemungkinan ada beberapa kes
yang belum dapat dikesan di kawasan itu

“Oleh itu, kita melaksanakan ACD di sini hari ini. Pasukan kita akan
pergi dari rumah ke rumah untuk menyiasat.

 “Orang kampung akan disarankan
untuk melakukan pemeriksaan di balai,” katanya lagi.

Uggah berkata ACD yang melibatkan 171
orang terdiri daripasa doktor dan kakitangan perubatan lain, polis,
Jabatan Pertahanan Awam, majlis tempatan dan lain-lain adalah atas nasihat dan
pengalaman Jabatan Kesihatan negeri dengan pengesanan dan rawatan awal dapat
menyelamatkan nyawa.

“Saya berharap penduduk kampung dapat memberikan kerjasama sepenuhnya
kerana ini dilakukan untuk kepentingan mereka sendiri.

 “Bagi kami perang melawan
Covid-19 masih berterusan. Kita semua harus bekerja keras,” katanya.

Mengenai operasi ACD pertama di Uni Garden dan Desa Ilmu di Kota Samarahan,
beliau berkata operasi itu sangat berguna.

 “Operasi yang bermula pada 28
April hingga 3 Mei lalu, membolehkan kami mengesan tiga kes positif. Sekiranya
kami tidak melakukan ini, mereka yang dijangkiti tetapi asimptomatik akan
bergerak untuk menyebarkan penyakit.

 “Ini pasti akan menjadi masalah
besar bagi mereka yang terjejas, keluarga mereka dan masyarakat lain,”
katanya.

Uggah berkata, operasi pertama ini meliputi 5,300 rumah dan 15,583 orang
telah diperiksa.

“885 orang yang lain telah tampil untuk memberikan sampel
mereka,” ujar beliau.

Beliau berkata ACD dilakukan di sana berikutan pengesanan 20 kes positif
dan dua kematian.

Mengenai isu lain, Uggah memberitahu lebih 3,000 individu telah dikuarantin
di lebih 2,000 bilik di Kuching setakat ini.

Beliau menambah belum lagi menerima laporan lengkap mengenai individu yang
dikuarantin tetapi mula mengamuk dan memusnahkan barang di bilik hotel
baru-baru ini.

See author's posts


PDRM terus pantau situasi di BSN

NURZILLA MOHAMAD

SIBU: Polis Diraja Malaysia (PDRM) akan terus melakukan pemantauan di dua
cawangan Bank Simpanan Nasional (BSN) di sini bagi memastikan proses
pengeluaran tunai Bantuan Prihatin Nasional (BPN) berjalan lancar.

Ketua Polis Daerah Sibu, ACP Stanley Jonathan Ringgit berkata, sepasukan
anggota polis telah ditugaskan untuk membantu memantau situasi semasa serta
mengelak dari sebarang kejadian yang tidak diingini berlaku.

“Bagi BSN cawangan Jalan Kampung Nyabor di sini, seramai lapan anggota
telah ditempatkan seawal jam 8.00 pagi.

“Manakala enam anggota yang diketuai Timbalan Ketua Polis Daerah Sibu,
Superintenden Collin Babat membuat pemantauan di BSN cawangan Sibujaya,”
katanya ketika ditemui pemberita selepas melakukan lawat periksa di BSN Jalan
Kampung Nyabor di sini, semalam.

Menurut Stanley, hasil pemantauan mendapati keadaan di kedua-dua cawangan
BSN berada dalam keadaan terkawal walaupun kelihatan orang ramai beratur
panjang.

“Orang ramai yang datang memberi kerjasama sepenuhnya serta mematuhi
arahan daripada pihak polis serta pasukan Jabatan Sukarelawan Malaysia (RELA)
yang bertugas dengan menjaga jarak masing-masing ketika berbaris.

“Selain itu, langkah keselamatan seperti pemakaian penutup mulut dan
hidung serta pemeriksaan suhu badan dilakukan sebelum memasuki premis bank.

“Hanya 10 orang sahaja dibenarkan untuk masuk ke dalam bank dalam
satu-satu masa untuk berurusan di kaunter bagi mengelakkan kesesakan,”
ujarnya.

Dalam pada itu, Stanley memberitahu pihaknya sudah menjangkakan orang awam
akan datang dengan lebih ramai memandangkan hari ini (semalam) adalah hujung
minggu.

“Kita memang sudah menjangkakan bahawa hari ini lebih ramai orang akan
datang berbanding hari Sabtu lepas tetapi keadaan terkawal.

“Apa yang penting adalah orang ramai harus sentiasa mematuhi arahan
daripada pihak berkuasa supaya tiada insiden yang tidak diingini berlaku.

“Kita juga turut menasihati orang awam yang datang supaya datang pada
lain hari jika keperluan mereka tidak mendesak kerana baucar ini boleh
ditunaikan sehingga hujung tahun,” katanya.

Sementara itu, menurut sumber dari BSN Cawangan Sibu, seramai 236 baucar
berjaya ditunaikan pada i Sabtu lalu.

Pihak BSN juga ada menghebahkan di laman sesawang serta laman sosial bahawa
baucar BPN boleh ditunaikan di cawangan BSN sehingga 31 Disember 2020.

Sehubungan itu, orang ramai dinasihatkan supaya tidak berasak-asak di
kawasan awam serta mematuhi penjarakan sosial sepanjang tempoh Perintah Kawalan
Pergerakan (PKP) ini.

See author's posts


Perak Bison sedia pertahan kejuaraan STL

SELEPAS lebih sebulan menjalani latihan, Perak Bison cukup bersedia untuk menghadapi saingan Liga Sepak Takraw (STL) Premier 2020 yang dijadual berlangsung di Stadium Titiwangsa, Kuala Lumpur dari 18 September hingga 15 November ini.

Presiden Persatuan Sepak Takraw Perak (Persedar) Datuk Seri Abdul Puhat Mat Nayan berkata skuad Perak Bison yang memulakan latihan sejak awal bulan lepas, berazam untuk mempertahankan kejuaraan buat kali ketiga berturut-turut dalam saingan kali ini.

Meskipun mengakui saingan agak mencabar, beliau percaya barisan pemain yang mewakili Perak Bison pada musim ini mampu merealisasikan sasaran tersebut.

“Kita difahamkan sekarang semua pasukan yang bertanding telah membuat persediaan rapi terutama Kuala Lumpur yang akan diperkuatkan dengan apit kanan kebangsaan, Azlan Alias dan bekas tekong kebangsaan, Syahir Rosdi.

“Tetapi itu bukan alasan, kita akan bermati-matian untuk kejohanan kali ini. Ditambah pula barisan pemain sedia ada terdiri muka-muka lama yang membantu kita merangkul kejuaraan sejak 2017 (dalam Divisyen Satu STL),” katanya pada sidang media selepas pengumuman barisan pemain Perak Bison di sini, kelmarin. Pada musim lepas, Perak Bison muncul juara STL Premier dengan mengutip 26 mata selepas mencatat 13 kemenangan daripada 18 perlawanan. Pasukan berkenaan juga muncul juara pada edisi STL Premier 2018.

Abdul Puhat berkata secara keseluruhan, barisan pemain bersedia dari segi mental serta fizikal dan tiada sebarang masalah untuk menghadapi kejohanan berkenaan.

Sementara itu, ketua pasukan Mohamad Firdaus Hamid bertekad mempamerkan persembahan terbaik bagi memastikan sasaran untuk mempertahankan kejuaraan tercapai.

Beliau berharap rakan sepasukan akan mempamerkan semangat juang tinggi bagi memastikan Perak Bison meraih kemenangan dalam setiap perlawanan.- Bernama

See author's posts


Warga emas hilang dijumpai terapung

SHEILA ZAIDI

SERIAN: Seorang lelaki warga emas yang dilaporkan hilang
di Jalan Mamat, Batu 30 ½ Jalan Kuching-Serian pada Sabtu lalu dijumpai mati di
Sungai Mamat semalam.

Jurucakap Pusat Gerakan Operasi Jabatan Bomba dan
Penyelamat Malaysia (JBPM) Sarawak berkata, mangsa yang berusia 71 tahun,
dijumpai terapung di Sungai Mama sekitar jam 1.12 tengah hari.

“Penemuan tersebut adalah hasil operasi mencari dan
menyelamat (SAR) yang dijalankan dengan kerjasama daripada Ibupejabat Polis
Daerah (IPD) Serian.

“Dalam operasi ini, pasukan SAR telah dibahagikan kepada
dua sektor dan menggunakan teknik pencarian mengikut arus sungai dari hulu ke
hilir Sungai Mamat,” katanya kepada pemberita dalam satu kenyataan semalam.

Menurutnya, pada jam 1.12 tengah hari, satu mayat
dijumpai terapung di Sungai Mamat dalam jarak 2.68 kilometer dari Pusat Kawalan
Bomba (PKB).

Katanya, identiti mayat tersebut kemudian disahkan oleh
anak mangsa dan seterusnya diserahkan kepada pihak polis untuk tindakan lanjut.

“Sebelum ini, kehilangan mangsa telah dilaporkan oleh
anaknya semasa mangsa dikatakan dalam perjalanan pulang ke rumah sekitar jam
dua petang pada Sabtu lalu.

“Pihak bomba telah menerima panggilan berhubung kejadian
tersebut sekitar jam 5.55 petang pada Ahad IPD Serian kemudiannya melancarkan
operasi SAR bagi menjejaki mangsa,” katanya.

Pencarian awal telah dijalankan di sekitar jalan yang
dipercayai dilalui oleh mangsa berulang alik ke rumah anaknya iaitu satu
kilometer dari rumah mangsa.

Tambahnya, dengan penemuan itu, operasi SAR ditamatkan
sepenuhnya pada jam 2.30 petang semalam.

See author's posts


Kerjasama erat jadi teras jaga keselamatan Sarawak – Hishammuddin

KUALA LUMPUR, 2 Nov (Bernama) — Jalinan kerjasama erat antara kerajaan Persekutuan dan kerajaan negeri Sarawak merupakan teras dalam usahasama memelihara keselamatan rakyat di negeri itu, kata Menteri Kanan Pertahanan Datuk Seri Hishammuddin Tun Hussein.

Justeru, beliau berkata kerajaan Persekutuan akan terus meningkatkan keupayaan aset dan anggota Angkatan Tentera Malaysia (ATM) di negeri itu dari semasa ke semasa.

“Di pihak kerajaan Persekutuan khususnya Kementerian Pertahanan, saya ulangi komitmen bahawa atur gerak aset dan anggota ATM akan terus ditingkatkan dari semasa ke semasa.

“Ia termasuklah bagi memperkukuh keselamatan di sempadan. Terima kasih Premier dan kerajaan negeri Sarawak,” katanya dalam hantaran di laman rasmi Facebooknya hari ini selepas melakukan kunjungan hormat ke atas Premier Sarawak Tan Sri Abang Johari Tun Openg.

Sementara itu, menurut Unit Komunikasi Awam Sarawak di laman Facebook rasminya, kunjungan hormat Hishammuddin ke atas Abang Johari di Wisma Bapa Malaysia itu bertujuan membincangkan perkara berkaitan usahasama dalam memelihara keselamatan rakyat dan negeri Sarawak.

— BERNAMA

See author's posts


Kuasa boleh diperbaharui kelebihan Sarawak

TOKYO: Kapasiti penjanaan tenaga boleh diperbaharui Sarawak memberi kelebihan untuk menarik pelabur asing berbanding pesaing serantau lain, kata Premier Sarawak, Datuk Patinggi Tan Sri Abang Johari Tun Openg.

Katanya, dalam menghadapi krisis perubahan iklim dan perlumbaan ke arah tenaga boleh diperbaharui atau tenaga hijau, Sarawak berada pada kedudukan baik untuk menarik pelaburan asing termasuk dari sektor perbankan mengenai potensi kuasa hidronya yang besar.

“Penjanaan tenaga hidro Sarawak dengan jumlah kapasiti 3,452 megawatt (MW) membolehkan negeri menyediakan tarif paling kompetitif di rantau ini.

“Ini juga akan memberi kelebihan kepada Ferroalloys (Pertama Ferroalloys Sdn. Bhd) kerana produk mereka akan mempunyai kelebihan berbanding produk lain yang serupa dihasilkan menggunakan bahan api fosil,” katanya.

Beliau berkata demikian sebelum majlis menandatangani Memorandum Persefahaman (MoU) antara Pertama Ferroalloys Sdn. Bhd. dan Kerajaan Sarawak di sebuah hotel di sini, kelmarin.

MoU itu ditandatangani atas hasrat Ferroalloys untuk mengembangkan kemudahan peleburan ferroaloi dan ferrosilikon sedia ada di Taman Perindustrian Samalaju di Bintulu, yang pertama daripada kemudahan sedemikian di Malaysia yang akan menyaksikan jumlah pelaburan sebanyak AS$600 juta.

Premier Sarawak dan rombongannya tiba di bandar raya ini Isnin lalu untuk lawatan selama seminggu.

Abang Johari juga akan menjadi ahli panel dalam forum berkaitan hidrogen dan iklim dunia yang dianjurkan oleh Kerajaan Metropolitan Tokyo.

Forum yang dijadualkan pada petang ini bertajuk “Masa untuk Bertindak” ialah pergerakan perubahan iklim bertujuan meneroka penggunaan hidrogen yang lebih luas sebagai bahan api bukan fosil dan bebas pelepasan.

Premier Sarawak mengucapkan terima kasih kepada Ferroalloys atas keputusannya untuk membuka kilangnya di Samalaju, Bintulu dan atas hasratnya untuk memperkenalkan inisiatif sebagai sebahagian daripada tanggungjawab sosial korporatn kepada Sarawak khususnya dalam pembangunan sumber manusia.

“Sarawak kekurangan sumber manusia, terutamanya dalam sains bahan,” katanya merujuk kepada bidang yang paling relevan dengan operasi syarikat.

Beliau mencadangkan pengurusan syarikat itu berbincang dengan Setiausaha Kerajaan Negeri Sarawak untuk melaksanakan program termasuk pembiayaan biasiswa kepada pelajar Sarawak melalui Yayasan Sarawak bagi melanjutkan pelajaran dalam bidang terpilih.

Berhubung permit kerja, beliau berkata, Kerajaan Sarawak telah memutuskan untuk memberi permit kerja lima tahun kepada ekspatriat sebagai inisiatif untuk memudahkan, khususnya jurutera dan saintis bekerja di Sarawak dan menyumbang kepada pembangunannya.

Terdahulu, Pengerusi Asia Minerals Limited dan PERTAMA Ferroalloy Sdn Bhd, Hirotaka Suzuki, turut berucap.

Suzuki berkata dengan selesainya pembesaran itu, kilang berkenaan akan menggaji 1,000 kakitangan dan pekerja di mana 90 peratus adalah penduduk tempatan.

Turut hadir, Setiausaha Kerajaan Negeri Sarawak Datuk Amar Mohamad Abu Bakar Marzuki,  Timbalan Setiausaha Kerajaan Negeri (Perancangan dan Pembangunan Ekonomi) Datu Dr Muhammad Abdullah Zaidel, Pengerusi Perbadanan Pembangunan Ekonomi Sarawak (SEDC)Tan Sri Datuk Amar Abdul Aziz Dato Husain dan Timbalan Ketua Perwakilan, Kedutaan Malaysia, Tokyo Nor’Azam Mohd Idrus.

Terdahulu, Premier Sarawak menerima kunjungan hormat pengurusan sebuah lagi syarikat Jepun, Marubeni Corporation yang memberi taklimat mengenai operasi syarikat itu dan bidang potensi kerjasama dengan Sarawak.

See author's posts


Tolong jaga kebersihan Giam Bidai Ulu Niah

NIAH : Ramai pengunjung melahirkan rasa kecewa apabila melihat sampah-sarap menjejaskan kawasan rekreasi Giam Bidai Ulu Niah akibat perbuatan tidak bertanggungjawab segelintir pengunjung ke situ sebelum ini.

Seorang pengunjung yang enggan namanya disiarkan berkata, keadaan ini mencerminkan sikap segelintir pengunjung yang mementingkan diri sendiri dan tidak prihatin terhadap kebersihan alam sekitar.

Katanya, keindahan semulajadi di kawasan popular ini telah tercemar, malah boleh membahayakan pengunjung lain kerana antara sampah yang ditinggalkan adalah botol-botol kaca.

“Saya mohon jasa baik para pengunjung agar membungkus dan membawa balik sampah masing-masing untuk dibuang di tempat sepatutnya,” jelasnya.

Katanya lagi, jika keadaan ini dibiarkan berterusan, imej kawasan ini boleh tercemar dan orang ramai tidak akan berkunjung ke sini lagi.

Utusan Sarawak difahamkan bahawa pada setiap hujung minggu kawasan ini akan dipenuhi orang ramai untuk bersantai bersama rakan atau keluarga.

Justeru orang ramai diingatkan supaya sentiasa memberi kerjasama dan bertanggungjawab sepenuhnya di dalam menjaga keindahan alam semulajadi yang terdapat di Sarawak.

Oleh Adum Liu

See author's posts


Neymar didenda RM15.5 juta bina tasik di rumah agam

RIO DE JANEIRO: Seorang pendakwa raya di Brazil mendenda bintang bola sepak Neymar 16 juta reais (RM15.5 juta) kerana membina sebuah tasik di rumah agamnya di pinggir Rio de Janeiro tanpa lesen alam sekitar, kata pihak berkuasa Isnin.

Majlis bandaran di Mangaratiba mengeluarkan empat denda kerana “pelanggaran alam sekitar dalam pembinaan tasik buatan di rumah pemain,” kata sekretariat majlis dalam satu kenyataan.

“Sekatan itu menambah sehingga lebih 16 juta reais,” kata kenyataan itu, jumlah yang ditetapkan oleh pejabat pendakwa raya di Mangaratiba, kawasan pelancongan sekitar 130 kilometer (80 batu) dari Rio di mana bintang Paris Saint-Germain itu mempunyai rumah agamnya .

Antara “berpuluh-puluh pelanggaran” yang dikesan, pihak berkuasa menyenaraikan “menjalankan kerja tertakluk kepada kawalan alam sekitar tanpa kebenaran,” penangkapan dan pengalihan air sungai tanpa kebenaran, dan “penyingkiran tanah dan penindasan tumbuh-tumbuhan tanpa kebenaran.”

Neymar mempunyai 20 hari untuk merayu penalti, yang jumlahnya pada mulanya ditetapkan pada lima juta reais, hampir satu juta dolar.

Pada 22 Jun, selepas aduan berdasarkan siaran media sosial, pihak berkuasa mendapati beberapa pelanggaran alam sekitar di hartanah mewah itu, di mana pekerja sedang membina tasik dan pantai buatan.

Pihak berkuasa mengepung tapak dan mengarahkan semua aktiviti dihentikan, tetapi media Brazil melaporkan bahawa Neymar mengadakan pesta di sana dan mandi di tasik.

Pejabat akhbar Neymar di Brazil tidak menjawab permintaan AFP untuk mendapatkan komen.

Neymar, 31, kini sedang pulih daripada pembedahan pada buku lali kanannya, yang dijalaninya di Doha pada Mac.

Penyerang itu tidak beraksi sejak Februari dan timbul keraguan tentang dia kekal di PSG.

Neymar membeli rumah agam Mangaratiba pada 2016. Menurut media Brazil, ia terletak di atas tanah seluas 10,000 meter persegi (107,000 kaki persegi) dan mempunyai heliport, spa dan gim. – AFP

See author's posts


ADUN Kakus turun padang dekati rakyat

TATAU: Menteri Muda di Pejabat Ketua Menteri (Undang-Undang dan Adat Bumiputera) juga Ahli Dewan Undangan Negeri (ADUN) Kakus, Datuk John Sikie Tayai turun padang bagi mendekati penduduk di kawasan di Ulu Anap dan Selitut.

Antara rumah panjang yang dilawati ialah Rumah Wan, Rumah Kelisop, Rumah Salleh, Rumah Saran, Rumah Dilang, Rumah Satan di Ulu Anap seterusnya, Rumah Jana di Muput dan Sengalang di Selitut.

Lawatan kerja itu bertujuan melihat sendiri permasalahan penduduk dan keperluan projek di kawasan bawah Dewan Undangan Negeri (DUN) Kakus.Turut menjadi keutamaan lawatan tersebut ialah meninjau pelaksanaan projek di bawah DUN berkenaan.

Hadir sama, Pegawai Tadbir Daerah Tatau (SAO) Calvin Ligong bersama beberapa Ketua Kaum di sekitar kawasan terbabit.

Oleh Ellie Edward

See author's posts


Polis tahan dua individu, rampas dadah bernilai RM27,674.50

MIRI: Seorang lelaki tempatan dan seorang wanita warga asing ditahan polis disyaki terlibat dalam kegiatan pengedaran dadah dalam serbuan di salah sebuah pusat hiburan di Permyjaya di sini, semalam.

Ketua Polis Dearah, Asisten Komisioner Alexson Naga Chabu berkata, kedua-dua suspek berusia 20 dan 21 tahun itu ditahan  sepasukan pegawai dan anggota Polis dari Jabatan Siasatan Jenayah Narkotik Ibu Pejabat Kontijen Kuching  (IPK)  Sarawak  pada 8.25 malam.

“Semasa melakukan pemeriksaan di dalam premis tersebut, pasukan serbuan telah menjumpai dan merampas pelbagai jenis dadah seperti Ecstasy, Erimin 5 dan Ketamin seberat  549.43 gram dianggarkan bernilai RM27,674.50,” katanya dalam satu kenyataan di sini, hari ini.

Alexson berkata, kes ini disiasat di bawah Seksyen 39B Akta Dadah Berbahaya 1952.

Jika disabitkan kesalahan boleh dihukum gantung sampai mati atau  jika tidak dihukum mati, boleh dipenjara seumur hidup dan dikenakan sebatan tidak kurang 15 kali.

Dalam pada itu, Alexson berkata, pihak polis juga ingin menasihati orang awam yang mempunyai maklumat mengenai aktiviti penyalahgunaan dadah ini untuk segera melaporkannya ke Balai Polis berhampiran agar aktiviti ini dapat dibendung dan dibanteras bersama.Oleh Liong Chai Ling

See author's posts


PRU15: Calon PH meninggal dunia

ALOR SETAR: Calon Pakatan Harapan (PH) bagi kerusi Parlimen Padang Serai M. Karupaiya meninggal dunia hari ini.

Perkara itu disahkan Ketua Setiausaha PH Datuk Seri Saifuddin Nasution Ismail.

“Dengan rasa penuh hiba dan dukacita saya memaklumkan bahwa saudara Karupaiya A/L Mutusami, bekas Ahli Parlimen Padang Serai merangkap calon Pakatan Harapan bagi P017 Padang Serai telah meninggal dunia hari ini.

“Kali terakhir kami bertemu adalah pada 14 Nov lepas di atas pentas ceramah di Kulim. Mendiang telah memberikan ucapan ringkas dan sempat bersama menjulang tangan pada akhir ucapan Pengerusi PH,” katanya.

Saifuddin Nasution berkata mendiang ialah bekas Pegawai Waran 1, Angkatan Tentera Malaysia (ATM) dan Ketua Cabang Keadilan Padang Serai.

Katanya, jasa Karupaiya di Parlimen serta Cabang Padang Serai dan ATM akan sentiasa dikenang.

Sementara itu, calon Barisan Nasional (BN) bagi Parlimen Padang Serai Datuk C. Sivaraj meluahkan rasa dukacita terhadap berita calon dan penyandang Ahli Parlimen Padang Serai itu yang meninggal dunia sebentar tadi.

Sivaraj turut meluahkan ucapan takziah beliau kepada isteri dan anak serta penyokong Karupaiya dan menyifatkan mendiang sebagai seorang bekas tentera yang telah meluangkan sebahagian hidup dalam perkhidmatan awam dan juga dunia politik.

“Saya selaku wakil MIC dan BN amat terkejut dengan berita ini. Ia satu kehilangan besar dan tidak dijangka oleh masyarakat Padang Serai. Semoga beliau tenang di sana,” kata Sivaraj.

Sementara itu, Ketua Polis Daerah Kulim Supt Mohd Redzuan Salleh berkata mendiang meninggal dunia di Hospital Kulim pada 2.27 petang tadi.

“Punca belum dapat dipastikan lagi sehingga pihak hospital melakukan bedah siasat,” katanya.

Karupaiya sepatutnya akan menghadapi saingan enam penjuru menentang lima lagi calon iaitu Hamzah Abd Rahman (Pejuang-Putra), Sivaraj (BN-MIC), Mohd Bakhri Hashim (Warisan), Datuk Azman Nasrudin (PN-Bersatu) dan calon Bebas Sreanandha Rao pada Pilihan Raya Umum ke-15 (PRU15).

Pada PRU14, Karupaiya menang kerusi Parlimen itu dengan majoriti 8,813 undi menewaskan calon PAS Muhamad Sobri Osman dan calon BN Datuk Dr Leong Yong Kong. — BERNAMA

See author's posts


Raban SIDS komited ngesan tanggungpengawa

TERIMA KASIH…Dato Gerawat Gala nerima pemeri ari SIDS ke disuaka Kunsilor Yanti anak Nyanggau.

MARUDI: Serakup Indu Dayak Sarawak (SIDS) bejalaika pengawa ke beguna amat ngatur rumah tangga kelimpah ari bekerejsama enggau bala tuai rumah nyengkaum Komiti Pemaju enggau Pengelikun Genturung Pendiau (JKKK) ba rumah pankai.

Ku Sapit Menteri ba Opis Premier Sarawak, Meratika Pengereja, Imigresen enggau Projek Dato Gerawat Gala, enti nadai SIDS tusah deka ngatur pengawa maya bisi pengerami ba rumah panjai enggau pekara bukai ba siti genturung pendiau.

Iya mega madahka, SIDS jampat amat ngatur sebarang pengawa ke udah diberi ngagai tuai rumah lebuh maya bisi pengerami ke diatur ba rumah panjai diri empu.

“Sida iya mega pandai ngatur rumah tangga sereta ngesan tanngungpengawa ke beguna amat nyaga enggau ngemansangka ekonomi rumah tangga,” ku iya.

Ku iya, SIDS tauka raban indu ngembuan pengelandik kediri empu ngatur pengawa bekaul enggau nyaga rumah tangga ke alai penau ke bisi ba sida baka nya patut dikerembaika agi.

Iya mansutka jaku munyi nya maya Pengerami Nutup Woksyop Peransang Pemenu ke diatur SIDS Pampang Marudi ba Bilik Seminar Dewan Suarah Marudi maya Hari Minggu ke udah.

Bisi 45 Unit SIDS kandang Poyut / Lubok Nibong nyereta woksyop nya ke ngena topik  ‘Indu Nyadi Tua’ tikas rayat rumah panjai kandang Poyut / Lubok Nibong.

Ku iya, program nya mega dikena ngerami Hari Indu Sedunya laban SIDS nya siti organisasyen ke aktif ngatur pengawa ba kandang Poyut / Nibong.

Gerawat ti mega Kaban Kunsil Nengeri (ADUN) Mulu madahka, perintah deka ngatur mayuh bengkah program spesial ngagai raban indu baka asil pengelandik jari, kuih enggau iya ke bukai.

“Nya chara dikena perintah mantu raban indu ngerembaika pengawa sida iya dikena nyungkakka ekonomi rumah tangga diri empu,” ku iya.

Iya ngarapka raban indu ke udah nyereta woksyop Peransang Penemu ulih ngena penemu ke udah diajar ngagai sida ulih ngangkatka diri jemah ila.

Iya meri terima kasih ngagai Kunsilor Yanti ti mega Chairman Komiti Ngatur Program ke mayuh amat ngena inisiatif sereta komited ngasuh program nya mujur.

Kelimpah ari nya iya mega madahka geran Projek Mit Menua Pesisir (MRP) penyampau RM15,000 diberi ngagai  SIDS Pampang Marudi dikena sida iya ngatur program tauka pengawa jemah ila.

Sama bisi enggau maya program nya Pengelicha Program Dr Florince Christy, Kaban Kunsil Parti Demokratik Progresif ( PDP) ti mega Direktor Kosnultan enggau Koach ari  Pengurusan Pekhidmatan Komunikasi Futuristik Sdn Bhd, Raban Kunsil Bandar Kota Samarahan Tuan Subeng Mula, Pemancha Randie anak Bundan, Kunsilor Joseph Chong, bala tuai mensia mayuh enggau bala tuai rumah.

See author's posts


Pegawai khas MB Perak buat laporan polis berkaitan fitnah

IPOH:
Pegawai Khas Kanan Menteri Besar Perak, Mohd Hafez Mubin
Mohd Salleh hari ini membuat laporan polis berkaitan satu fitnah terhadap Menteri Besar Datuk Seri Ahmad Faizal Azumu
dalam laman sosial Facebook.

Laporan
polis itu dibuat di Ibu Pejabat Polis Daerah Ipoh di sini pagi semalam.

Mohd
Hafez Mubin berkata, kenyataan berunsur fitnah itu dimuatnaik oleh pemilik
akaun Facebook bernama Mohszin Mokhtar pada Sabtu lepas kira-kira jam 2.41
petang dengan menyatakan, ‘Kakak saya menjual rumah pada tahun 2017 dan wang
berjumlah RM168,000 telah disonglap oleh seorang peguam bernama FR.’

“Pada
Ahad lepas, kira-kira jam 9.49 malam, Mohszin memuat naik satu lagi status
berunsur fitnah,” katanya ketika ditemui pemberita selepas membuat laporan
polis berkenaan.

Beliau
berkata, kenyataan yang dimuatnaik pada Ahad lepas tertulis antaranya “Dengan
jelas mengatakan yang MB (Menteri Besar) support dia (Firdaus) dan menyatakan
yang mereka sedang uruskan projek bernilai RM20 juta di Teluk Intan. Hati kecil
saya masih berharap yang Peja tidak terlibat dalam skandal RM20 juta ini.
Kerana saya menghormati gaya pimpinannya. Tapi melihat kepada hubungan rapat
Firdaus Rizal dan Mubin Saleh. Seterusnya Mubin dan Peja. Saya berasa sangsi
dan pasrah.”

Mohd
Hafez Mubin berkata, pihaknya meminta polis agar menjalankan siasatan berhubung
perkara berkenaan. – BERNAMA

See author's posts


Program entrepreneurNCER bantu usahawan mikro

PESERTA Program Modal Insan Bersepadu Wilayah Ekonomi Koridor Utara (NCER), Mohd Subhi Musa, 39, menunjukkan sijil penghargaan yang disampaikan Perdana Menteri Datuk Seri Ismail Sabri Yaakob selepas mempengerusikan Mesyuarat Ke-28 Majlis Pihak Berkuasa Pelaksanaan Koridor Utara di Pejabat Daerah dan Tanah Padang Terap pada Isnin lepas. • Foto BERNAMA

KUALA NERANG: Program entrepreneurNCER di bawah Program Modal Insan Bersepadu Wilayah Ekonomi Koridor Utara (NCER) membantu usahawan mikro serta Perusahaan Kecil dan Sederhana (PKS) untuk memastikan kelangsungan dan kemampanan perniagaan masing-masing.

Program entrepreneurNCER itu memberi manfaat kepada usahawan mikro dan PKS mene- rusi tawaran skim pembiayaan, melalui kerjasama strategik dengan Maybank dan Agrobank selain memberikan panduan mengembangkan perniagaan kepada usahawan terlibat.

Seorang peserta program, Mohd Subhi Musa, 39, yang mengusahakan pusat pengumpulan getah di sini berkata, dengan bantuan itu, dia mempunyai pusingan modal mencukupi sekali gus boleh membeli getah sekerap daripada pekebun kecil dalam kuantiti banyak.

“Sebelum saya sertai program ini pada 2019, sehari saya dapat beli getah sekerap antara 30 hingga 33 tan sehari, tetapi bila saya dah ada modal lebih, perbezaannya ialah saya dah boleh beli getah sekerap antara 40 hingga 50 tan sehari,” katanya ketika ditemui Bernama.

Mohd Subhi yang membuka Pusat Pengumpulan Getah itu sejak 2011 berkata kemampuan- nya membeli getah sekerap dalam kuantiti banyak secara langsung boleh membantu lebih 100 pekebun kecil di sekitar daerah Padang Terap menjana pendapatan melalui hasil penjualan getah itu.

“Ini sebagai satu peluang pekerjaan kepada penduduk setempat iaitu pekebun kecil yang boleh memasarkan getah ini dengan harga lebih baik,” katanya yang kini mempunyai 12 pekerja bagi membantu operasi pusat pengumpulan itu.

Berkongsi pendapat sama, seorang lagi peserta Burhan Hassan, 50, yang mengusahakan Pusat Tayar dan Auto Servis di sini berkata bantuan pembiayaan menerusi program itu membolehkannya menambah baik dan membesarkan premis bagi mengembangkan perniagaannya.

“Menerusi bantuan pembiayaan daripada program ini, saya juga mampu membuka satu lagi cawangan di Kepala Batas dekat Alor Setar pada 2021 yang sekali gus mewujudkan peluang pekerjaan baharu kepada penduduk setempat,” katanya.

Burhan yang memulakan perniagaan itu sejak 2006 berkata kini beliau mempunyai tiga Pusat Tayar dan Auto Servis termasuk cawangan kedua di Pokok Sena yang dibuka pada 2018 dengan keseluruhan 14 pekerja di tiga premisnya itu.Dalam pada itu, NCER dalam satu kenyataan berkata sebanyak 8,927 perusahaan mikro, kecil dan sederhana di Kedah mene- rima manfaat skim pembiayaan di bawah Program entrepreneur- NCER dengan jumlah pinjaman terkumpul diluluskan sebanyak RM101.8 juta sejak 2019 sekali gus dapat memastikan kelang- sungan dan kemampanan perniagaan dalam tempoh pasca-pandemik.

Selain itu, kenyataan itu menyebut seramai 22,500 lagi usahawan mikro, kecil dan sederhana di NCER dijangka menda- pat manfaat daripada program itu menerusi Rancangan Malaysia Ke-12 (RMK12) dengan penglibatan CIMB dan AFFIN Bank sebagai rakan strategik baharu Pihak Berkuasa Pelaksanaan Koridor Utara (NCIA), mulai tahun ini. – Bernama

See author's posts


Program SMART SBB berjaya bantu pesawah tingkat hasil padi

SERDANG: Program SMART Sawah Berskala Besar (SMART SBB) yang diperkenalkan sejak Februari tahun lepas, telah berjaya membantu pesawah meningkatkan produktiviti hasil padi mereka, kata Menteri Pertanian dan Industri Makanan, Datuk Seri Dr Ronald Kiandee.

Beliau berkata, SMART SBB yang merupakan hala tuju baharu bagi industri padi dan beras negara, telah dilaksanakan di sembilan buah negeri melibatkan hampir 5,000 pesawah dengan keluasan melebihi 11,000 hektar.

“Dari segi prestasi pelaksanaan, program membabitkan 24 syarikat termasuk Syarikat Berkaitan Kerajaan (GLC) ini, telah terbukti dapat meningkatkan purata hasil padi sehektar di kawasan-kawasan terlibat.

“Sebagai contoh di Sekinchan, Selangor, kawasan padi seluas lebih 100 hektar telah berjaya meningkatkan purata hasil hampir empat kali ganda, iaitu daripada 2.5 tan metrik sehektar kepada lapan hingga 10 tan metrik sehektar,” katanya.

Beliau berkata demikian ketika merasmikan Laman Padi serta Pelancaran Logo SMART SBB dan Sistem Pengurusan Maklumat Beras (Rice Information Management System-RIMS), Ladang’57 iaitu Beras Wangi Horeca dan 3FR SOP Manual bersempena Pameran Pertanian, Hortikultur dan Agropelancongan Malaysia (MAHA) 2022 di Taman Ekspo Pertanian Malaysia (MAEPS) di sini, semalam.

Ronald berkata, kejayaan program SMART SBB juga telah dimanifestasikan dalam penghasilan produk baharu oleh syarikat peneraju, yang terlibat membabitkan produk berasaskan varieti beras istimewa iaitu Ladang’57 Beras Wangi HoReCa, dihasilkan peserta program di Seberang Perak, Perak dan Barat Laut, Selangor.

“Melangkah ke hadapan, pada hari ini (semalam) kita juga menyaksikan pertukaran dokumen Memorandum Persefahaman (MoU) SMART SBB antara Kementerian Pertanian dan Industri Makanan (MAFI) dan tiga lagi syarikat peneraju iaitu Syarikat Mastani Sdn Bhd, Konsortium Padi dan Beras Rakyat Sdn Bhd serta Syarikat Qudsi Global Sdn Bhd.

“Diharapkan, lebih banyak syarikat swasta akan menyertai program SMART SBB ini, bagi terus menjayakan matlamat yang disasarkan oleh kerajaan iaitu tahap sara diri (SSL) beras kepada 75 peratus menjelang 2025,” katanya.

Mengenai Aplikasi Rice Information Management System (RIMS) yang dilancarkan hari ini, beliau berkata aplikasi berkenaan adalah satu sistem sokongan keputusan digital.

“Ia menggunakan teknologi Internet Benda (IoT), kecerdasan buatan, data raya (big data) dan teknologi sensor atau satelit untuk memberikan nasihat masa nyata (real time), ramalan dan preskripsi untuk industri penanaman padi,” katanya.

Beliau berkata, seiring dengan evolusi yang sedang berlaku di peringkat global dan juga domestik, kerajaan akan terus berusaha melakukan perubahan positif untuk pembangunan industri padi dan beras negara. – Bernama

See author's posts


Kanada berkabung

LONDON: Ratusan orang berkumpul di London, Ontario semalam bagi memberi penghormatan kepada keluarga Islam yang maut dirempuh trak dengan sengaja.

Serangan terancang yang mengejutkan warga Kanada itu turut dikecam Perdana Menterinya, Justin Trudeau, sebagai perbuatan ‘pengganas’.

Empat ahli keluarga Afzaal, seorang lelaki dan isterinya, anak gadis mereka serta ibunya terbunuh ketika keluar berjalan-jalan di kawasan kejiranan mereka di London.

Mangsa ialah Salman Afzaal, 46, isterinya Madiha, 44, anak perempuan mereka Yumna, 15 dan ibu Salman Talat, 74.

Mereka dilanggar seorang lelaki berusia 20 tahun memandu trak pikap berwarna hitam, yang sengaja merempuh laluan mereka, kata pihak berkuasa.

Seorang lagi ahli keluarga itu, seorang budak lelaki berusia sembilan tahun, Zayed Afzaal, cedera parah.

Semalam, beratus orang memenuhi tempat letak kenderaan dan padang bola di sebelah pusat Islam London, di mana upacara penghormatan terakhir bagi empat sekeluarga itu.

Duta besar Pakistan ke Kanada, Raza Bashir Tarar, berkata keranda mangsa yang dilitupi dengan bendera Kanada menunjukkan seluruh negara itu bersedih atas jenayah tidak berperikemanusiaan itu.

“Keranda mereka yang dilapisi bendera Kanada yang indah membuktikan seluruh warga negara itu bersama keluarga mangsa,” katanya.

Upacara itu disusuli ucapan dan doa ringkas yang disiarkan secara langsung di rangkaian utama Kanada.

Pengacara majlis itu, Sajid Ali Mohamed, berkata serangan terhadap keluarga Islam terbabit ditakrifkan sebagai keganasan, bukannya disalahkan sebagai penyakit mental, seperti yang lazim berlaku dalam kes seumpamanya.

Orang ramai berbaris di jalan itu untuk menunjukkan solidariti mengiringi jenazah yang dibawa ke tanah perkuburan.

Serangan itu menggegarkan masyarakat Islam serta warga Kanada yang lain.

Jumaat lalu, beribu-ribu orang menyertai perarakan kesatuan Kristian melalui jalan-jalan di London, yang menjadi tempat tinggal sekitar 30,000 penganut Islam.

Ramai yang membawa poster bertulis ‘Kita semua manusia’ atau ‘Benci membunuh’.

terbaru itu mencetuskan perdebatan mengenai Islamofobia di Kanada sementara wujud ketakutan dalam kalangan masyarakat Islam bahawa agama mungkin mendedahkan mereka sebagai sasaran serangan.

Nathaniel Veltman, 20, yang tidak mempunyai rekod jenayah dan tiada kaitan dengan kumpulan pelampau, sudah didakwa dalam serangan itu dengan empat tuduhan pembunuhan peringkat pertama dan satu percubaan membunuh.

Polis mengatakan serangan itu dirancang dan didorong kebencian, malah tidak menolak kemungkinan menambah tuduhan berkaitan keganasan.

Terdahulu, Trudeau berjanji untuk meningkatkan perjuangan menentang kumpulan pelampau.

Berikutan serangan itu, wakil rakyat Kanada menerima resolusi tidak mengikat yang diperkenalkan Parti Demokrat Baru berhaluan kiri, menyeru sidang kemuncak nasional mengenai Islamofobia musim panas ini.

Perkara itu turut dituntut banyak pertubuhan Islam dan dalam kalangan masyarakat Islam Kanada. – AFP

See author's posts


Pemuda DAP perlu diambil tindakan

KUCHING: Timbalan Ketua Menteri, Tan Sri Datuk Amar James Jemut Masing menegaskan mana-mana pihak tidak dibenarkan meletak papan tanda di tepi jalan raya kerana ia adalah di bawah kuasa Kementerian Kerajaan Tempatan dan Perumahan.

Beliau berkata demikian berikutan tindakan Pemuda Parti Tindakan Demokratik (DAP) yang meletak nama tempat dalam tulisan Cina pada papan tanda di kawasan Majlis Bandaraya Kuching Selatan (MBKS).

Masing berkata tindakan ini dianggap sebagai merosakkan harta benda kerajaan dan MBKS harus mengambil tindakan ke atas Pemuda DAP.

“Tindakan ini tidak boleh dibiarkan selain merosakkan harta benda kerajaan ia juga tindakan yang kurang baik,” katanya ketika dihubungi di sini semalam.

Debat di laman media sosial telah berlaku kebelakangan ini di mana ramai yang berkata bahawa papan tanda jalan raya tidak mempunyai tulisan Bahasa Cina.

Oleh Connie Chieng

See author's posts


Pesawat Korean Air terbabas

SEOUL: Sebuah pesawat Korean Air Lines Co yang membawa 173 penumpang tersasar daripada landasan ketika mendarat di Lapangan Terbang Antarabangsa Cebu, Filipina. Tiada kecederaan dilaporkan susulan insiden itu.

Menurut kenyataan Korean Air pihaknya kesal dengan kejadian itu, lapor agensi berita Yonhap.

“Siasatan menyeluruh akan dilakukan bersama pihak berkuasa penerbangan tempatan dan pihak berkuasa Korea untuk menentukan punca kejadian,” kata Presiden Korean Air, Woo Kee Hong dalam satu kenyataan semalam.

Kesemua penumpang ditempatkan ke tiga hotel tempatan dan penerbangan alternatif sedang diaturkan, menurut kenyataan itu.

Kejadian berlaku pada 11.07 malam kelmarin ketika pesawat A330-300 yang membawa 162 penumpang dan 11 anak kapal itu, tersasar dalam percubaan kali ketiganya untuk mendarat susulan cuaca buruk.

Kementerian Tanah, Infrastruktur dan Pengangkutan Thailand memaklumkan pihaknya akan menubuhkan pasukan khas untuk membantu menangani insiden itu.

Buat masa ini, Lapangan Terbang Cebu ditutup sementara dan penerbangan lain ke Cebu dilencongkan ke lapangan terbang berdekatan atau kembali ke tempat asal mereka.-Bernama

See author's posts


3,000 pek lampin untuk golongan B40

KUCHING: Sebanyak 3,000 pek lampin boleh diguna semula disumbangkan kepada keluarga dalam golongan B40 menerusi kerjasama antara Kementerian Pembangunan Wanita, Kanak-Kanak dan Kesejahteraan Komuniti (KPWK) dan dua agensi lain.

Menteri Pembangunan Wanita, Kanak-Kanak dan Kesejahteraan Komuniti Dato Sri Fatimah Abdullah berkata kerjasama itu adalah antara kementeriannya dengan Yayasan Hasanah dan Tanoti serta Rotary Club Kuching Central sebagai usaha meringankan beban golongan terbabit.

“Projek ini juga akan memberi manfaat kepada 85 tukang jahit terdiri daripada suri rumah yang tinggal di kawasan bandar mahupun luar bandar.

“Dengan ini, mereka dapat menjana sumber pendapatan dengan menjahit pek lampin,” katanya ketika berucap pada majlis penyerahan simbolik Projek Kelab Bersama Rotary Pan Borneo di Rumah Tanoti, di sini, hari ini.

Fatimah berkata kementeriannya akan terus bekerjasama rapat dengan wad dan Klinik Hospital Ibu dan Kanak-Kanak kerajaan bagi mengenal pasti penerima yang sesuai.

“Menerusi pemberian sumbangan ini, mereka akan mendapat tiga manfaat iaitu lampin ini dapat digunakan oleh keluarga B40.

“Selain itu, ia dapat memberi sumber pendapatan kepada golongan wanita yang terlibat dalam projek menjahit lampin ini dan untuk pelestarian alam sekitar,” katanya.

Menurut Fatimah, usaha itu juga selari dengan Strategi Pembangunan Pasca Covid-19 (PCDS) 2030 yang turut memberi penekanan kepada pemeliharaan alam sekitar.

Untuk rekod, Rotary Club Kuching Central dipilih sebagai tuan rumah perjumpaan antara Kelab Pan Borneo District 3310 kali ke-32 yang bermula Jumaat lalu hingga hari ini bertemakan ‘Uniquely Sarawak’.

Hadir sama, Gabenor Daerah untuk Rotary E-Club 3310 (District Governor for Rotary E-Club of 3310) Joanne Kam, Pengerusi Rotary Club Kuching Central, Michael Kuan dan Pengerusi Penganjur, Andrea Chan.

Oleh RYNNA SHA’ERRA

See author's posts


SUFC ‘turun padang’ latihan

PEMAIN Sarawak United FC (SUFC) bimbingan E Elavarasan begitu teruja sebaik sahaja memulakan sesi latihan di Padang Sekolah Kebangsaan (SK) Raja Muda, Shah Alam petang semalam.

SUFC akan bagi menghadapi Selangor 2 dalam saingan Liga Premier yang akan berlangsung di Stadium Majlis Perbandaran Selayang pada 30 Jun ini.

Penolong Pengurus SUFC, Abang Suhordie Abang Zaini mengakui mereka kesuntukan masa untuk membentuk semula kombinasi para pemain.

Ia berikutan tempoh rehat sebulan selepas tamat perlawanan menentang Kelantan United FC pada 7 Mei lalu, ditambah pula rehat dua minggu berikutan pelaksanaan Perintah Kawalan Pergerakan (PKP) 3.0.

“Setelah sebulan kita tidak berlatih di padang, memang ada memberi sedikit kesan untuk membentuk kombinasi para pemain.

“Namun, ia tidak boleh dijadikan alasan bagi kami terutama mengekal momentum pasukan,” ujarnya.

Abang Suhordie berkata ketika ini semua pemain telah pun berada di Semenanjung.

“Kita perlu mengikuti kawalan prosedur operasi standard (SOP) yang ketat walaupun latihan dibuat di sini.

“Saya rasa pemain tidak mempunyai masalah untuk mengembalikan kecergasan yang maksimum dengan persiapan latihan selama 10 hari sebelum menghadapi Selangor 2, 30 Jun nanti,” tegasnya.

Beliau berharap apabila pasukan telah mula menjalani latihan, prestasi dan kecergasan pemain dapat dipulihkan sepenuhnya selepas ini.

Terdahulu, baru-baru ini Ketua Pegawai Eksekutif (CEO) Liga Bola Sepak Malaysia (MFL), Datuk Ab Ghani Hassan telah mengumumkan kalendar Liga Malaysia (Liga-M) bakal kembali bersambung Julai depan.

Kempen Liga Premier 2021 bakal bermula pada 3 Julai manakala bagi saingan Liga Super 2021 pada 24 Julai depan.

Selain itu menurut Ab Ghani, tarikh baharu perlawanan juga melibatkan dua perlawanan Liga Premier yang tertunda sebelum ini di antara Selangor FC 2 dengan Sarawak United FC ekoran cuaca buruk dan Perak FC II menentang Kelantan FC disebabkan pemain-pemain Kelantan FC diarahkan untuk kuarantin selama 10 hari oleh Kementerian Kesihatan Malaysia (KKM) akibat terdapat pemain mereka didapati positif Covid-19.

Kedua-dua perlawanan tertunda itu akan dipinda pada tarikh baharu iaitu Perak II bertemu Kelantan FC di Stadium Perak, Ipoh pada 29 Jun 2021 manakala Selangor II menentang Sarawak United bakal berlangsung di Stadium Majlis Perbandaran Selayang pada 30 Jun 2021.

Oleh ADI SAFARMAN

See author's posts


Raih RM2,000 sehari

Baru-baru ini,  nelayan  di sekitar bandar raya ini khususnya di Kampung Batu Satu sibuk “memburu” Bubuk atau udang geragau yang sememangnya dinanti-nantikan oleh mereka.

Mana tidaknya, kehadiran bubuk  di perairan Miri bermusim ini menyumbang pendapatan lumayan kepada mereka.

Di sini, musim bubuk biasanya bermula beberapa hari selepas sambutan Tahun Baru Cina dan kebiasaannya musim ini  berlarutan sehingga bulan Mac.

Orang ramai akan berpusu-pusu membeli bubuk  segar untuk membuat belacan, cincaluk dan bubuk kering.

PENDAPATAN TANGKAP BUBUK LUMAYAN

Kehadiran hidupan laut ini membolehkan nelayan mampu memperoleh pendapatan tambahan mencecah RM2,000 sehari kerana permintaan terhadap bubuk amat tinggi.

Seorang nelayan di Kampung Batu Satu, Abdul Matalib,53, berkata, sememangnya musim bubuk adalah dinanti-nantikan penduduk di kampungnya yang 95 peratus penduduk terlibat dalam aktiviti menangkap ikan.

“Apabila musim bubuk tiba, inilah peluang kami untuk memperoleh pendapatan tambahan.

“Duit hasil jualan bubuk ini akan kami simpan dan bayar hutang.

“Itulah kami berasa sedikit lega apabila musim bubuk tiba,” katanya.

Matalib berkata, beliau boleh memperolehi pendapatan sehingga RM2,000 sehari hasil tangkapan bubuk.

“Sekiranya,kehadiran bubuk banyak dan keadaan cuaca baik, sekurang-kurangnya kami dapat mendaratkan lebih tiga tan bubuk sehari,” katanya.

Katanya, bubuk dijual pada harga antara RM3 hingga RM8 sekilogram bergantung  kepada lambakan bubuk.

PESTA BUBUK

Tahun lalu, Jawatankuasa Tetap Pembangunan Pelancongan Majlis Bandaraya Miri (MBM) mengambil inisiatif menganjurkan Pesta Bubuk  di Pasar Nelayan Kampung Batu Satu, Kuala Baram di sini.

Pesta Bubuk yang julung kalinya diadakan itu bertujuan untuk  menarik pengunjung dan pelancong dari luar Miri datang ke sini terutama menjelang ketibaan musim bubuk.

Datuk Bandar MBM Adam Yii yang merasmikan pesta tersebut turut merancang menjadikan Pesta Bubuk sebagai acara tahunan.

Bagaimanapun, pesta itu tidak  dianjurkan pada tahun ini berikutan keadaan semasa pandemik COVID-19.

Oleh Liong Chai Ling

See author's posts


Dua maut rentung

TATAU: Perjalanan dari
Pekan Tatau menuju ke Rumah Danggat Sungai Kana menjadi tragedi apabila dua
mangsa rentung dalam sebuah kereta yang terbabas lantas melanggar tembok di
tepi jalan dalam kemalangan lalu terbakar di kilometer 30, Jalan Sangan-Merit pada
petang Jumaat lalu.

Ketua Polis Daerah Tatau
DSP Dennis Bunyam berkata, dua mangsa terbabit dikenali sebagai Nelson Kana
Meliu, 32 (pemandu) dan Ginol Sanyu, 47 (penumpang).

“Hasil siasatan
awal yang dijalankan mendapati kedua-dua mangsa terperangkap dalam kenderaan
yang digunakan sehingga menyebabkan mangsa mati rentung di dalamnya,”
katanya ketika dihubungi oleh pihak media, semalam.

Menurutnya, turut berada
di lokasi kejadian bagi operasi menyelamat itu adalah anggota bomba dari Balai
Bomba dan Penyelamat (BBP) Tatau.

“Kejadian berlaku
sekitar 6.00 petang yang mana kedua-dua mangsa dikatakan dalam perjalanan dari
arah Pekan Tatau menuju ke Rumah Danggat Sungai Kana sebelum kenderaan terbabit
hilang kawalan lalu terbabas serta terlanggar tembok batu pada bahagian kanan
jalan dan seterusnya terbakar,” katanya.

Tambahnya, kedua-dua
mayat mangsa kemudiannya dihantar ke Rumah Mayat Hospital Bintulu untuk bedah
siasat.

“Pasukan polis akan
menjalankan siasatan terperinci bagi mengetahui punca sebenar membawa kepada
berlakunya kemalangan yang meragut nyawa mangsa,” katanya.

Jelasnya, kes ini akan
disiasat di bawah Seksyen 41(1) Akta Pengangkutan Jalan 1987.

See author's posts


18 nelayan asing dicekup curi hasil laut

MIRI : 18 kru sebuah bot nelayan asing dari Vietnam berjaya ditahan Agensi Penguatkuasaan Maritim Malaysia (Maritim Malaysia), Zon Maritim Miri sekitar jam 12.30 awal pagi semalam.

Pengarah Zon Maritim Miri Kepten Maritim Md. Fauzi Othman berkata, bot tersebut ditahan pada jarak lebih kurang 135 batu nautika dari Tanjung Baram di sini oleh kapal Maritim Malaysia (KM Bijak) yang sedang melaksanakan operasi OP Naga Timur pada jam kira-kira 12.30 pagi di sekitar perairan tersebut.

Katanya, pemeriksaan yang dilakukan mendapati kesemua 18 awak-awak termasuk seorang tekong bot  berumur antara 19 hingga 40 terbabit tidak mempunyai dokumen perjalanan yang sah selain tidak mepunyai kebenaran untuk menjalankan aktiviti penangkapan ikan di perairan negara.

“Bot nelayan terbabit bersama kesemua kru yang ditahan diiring ke jeti Pusat Tahanan Vesel, Pulau Melayu Miri untuk siasatan lanjut oleh Pegawai Penyiasat.

“Kes akan disiasat di bawah Akta Perikanan 1985 kerana tidak mempunyai sebarang dokumen yang sah untuk menjalankan sebarang aktiviti menangkap ikan di perairan negara,” jelasnya.

“Kesemua kru bot tersebut telah menjalani ujian saringan COVID-19 oleh pihak Kementerian Kesihatan Malaysia sebagai langkah berjaga-jaga,” katanya.

Fauzi dalam pada itu berkata Maritim Malaysia akan terus meningkatkan penguatkuasaan undang-undang Maritim di perairan Negara daripada terus diceroboh oleh nelayan asing.

Justeru beliau mengalu-alukan kerjasama daripada masyarakat terutamanya komuniti maritim dalam memberikan maklumat bagi membantu Maritim Malaysia dalam membanteras jenayah di laut.

See author's posts


Ahli PRS:jangan jadi katak

SRI AMAN: Ahli Dewan Undangan Negeri (ADUN) Bukit Begunan, Datuk Mong Dagang berharap agar ahli Parti Rakyat Sarawak (PRS) kekal setia dan tidak bertindak ‘lompat parti’ seperti yang dilakukan oleh lain-lain ahli sebelum ini.

Menurut beliau tindakan mereka adalah sangat penting demi memperkukuhkan parti dan seterusnya menjadikan Gabungan Parti Sarawak (GPS) kekal utuh bagi menghadapi Pilihan Raya Negeri (PRN) Ke-12 akan datang.

“Kita dapati ada ahli telah bertindak keluar parti dan menyertai parti lain yang jelas sekali bukan dalam GPS walaupun tiada halangan untuk mereka berbuat demikian sebelum ini.

“Tindakan berkenaan jelas mensia-siakan perjuangan mereka dalam parti selama ini. Atas sebab ini saya mohon agar ahli-ahli kita (PRS) kekal setia dan tidak terpengaruh dengan hasutan bekas ahli untuk berbuat demikian kelak,” kata beliau.

Mong ketika berucap merasmikan Program Randau di Rumah Murin Augustine Buntu, Bakong Ai di sini juga memohon kepada rakyat agar terus memberi sokongan padu kepada Kerajaan Sarawak yang dipimpin oleh GPS pada masa sekarang.

Katanya sokongan itu penting agar Jawatankuasa Pembangunan Sri Aman (SADA) yang ditubuh oleh Kerajaan Sarawak sebelum ini dapat digerak untuk memacu proses pembangunan kawasan ini ke tahap lebih baik pada masa akan datang.

“Kita haruslah sama-sama memastikan SADA dapat berfungsi dengan baik. Salah satu caranya bagi memastikan SADA terus berfungsi adalah dengan mengekalkan Kerajaan Sarawak yang sedia ada sekarang.

“Saya yakin jika sokongan rakyat terus kekal utuh maka perancangan pembangunan yang digariskan dalam SADA akan dapat dipacu sejajar dengan kemunculan Sarawak sebagai antara negeri termaju dalam Malaysia menjelang tahun 2030 nanti,” kata Mong.

Beliau turut mengumumkan peruntukan RM12,000 kepada Jawatankuasa Kemajuan dan Keselamatan Kampung (JKKK) Rumah Murin, Bakong Ai dengan RM5,000 lagi diumum untuk Biro Wanita rumah panjang itu.

Pada majlis sama, beliau mengumum peruntukan Projek Transformasi Luar Bandar (RTP) DUN Bukit Begunan bagi tahun 2021 sebanyak RM150,000 untuk membangunkan prasarana di rumah panjang berkenaan.

Oleh Valentine ngumbang

See author's posts


KSCMP: Kuching sebagai model

KUCHING: Pelan Induk Bandar Pintar Kuching (KSCMP) akan menjadikan bandar di Sarawak lebih hidup dan makmur bagi masyarakat dan perniagaan dengan menggunakan Kuching sebagai model.

Pengurus Besar Lembaga Multimedia Sarawak (SMA), Dr. Zaidi Razak memberitahu, konsep utama dalam rancangan induk adalah Sistem Operasi Bandar Pintar, yang merupakan yang pertama di Malaysia yang mana ia bertujuan untuk menyampaikan pelbagai perkhidmatan sistem untuk membolehkan penyedia perkhidmatan dalam ekosistem Bandar Pintar turut serta dalam inovasi perkhidmatan bandar.

“SMA telah melakukan kajian komprehensif tahun lalu untuk mengembangkan KSCMP dan tujuan kajian termasuk untuk mengenal pasti masalah yang mempengaruhi kehidupan warga negara, untuk mengenal pasti bidang penekanan untuk menangani masalah dan untuk mengesyorkan strategi dan mengutamakan inisiatif bandar pintar,” katanya pada Majlis Pelancaran KSCMP di Wisma Bapa Malaysia yang turut dihadiri oleh Ketua Menteri, Datuk Patinggi Abang Johari Tun Openg.

Tambahnya, kajian ini mengumpulkan tanggapan 632 warga, 604 entiti perniagaan, penggiat industri, organisasi kerajaan dan bukan kerajaan yang mewakili pelbagai kumpulan kepentingan mengenai masalah yang dihadapi Kuching dan cadangan untuk mengubah Kuching menjadi bandar pintar.

Sebanyak lima bidang tumpuan untuk Bandar Pintar iaitu pertumbuhan ekonomi, kehidupan pintar, persekitaran bersih, kerajaan digital dan infrastruktur digital telah dikenal pasti.

“Melalui itu, sebanyak 38 inisiatif bandar pintar dalam lima bidang tumpuan telah dikenal pasti dan disusun untuk dilaksanakan dari 2021 hingga 2025.

“Inisiatif tersebut diselaraskan dengan inisiatif Strategi Pembangunan Pascovid (PCDS) dan objektif Rancangan Malaysia ke-12 Negeri. Kami sebelumnya telah memulakan projek perintis Bandar Pintar Miri dan bersama pelaksanaan Pelan Induk Bandar Pintar Kuching yang lebih komprehensif, kami berhasrat untuk mewujudkan platform operasi yang stabil, berdaya tahan dan lestari untuk ditiru di bandar lain di Sarawak,” ujarnya.

Ujarnya, KSCMP memetakan pengembangan platform infrastruktur digital bandar pintar teras dan aplikasi bandar pintar bersama yang penting di mana agensi kerajaan, sektor swasta dan masyarakat kemudian dapat mengemaskini dan menyampaikan perkhidmatan dan produk mereka.

“Dengan aplikasi dan antara muka data terpadu pada aplikasi bandar pintar yang penting, agensi kerajaan, sektor swasta dan masyarakat bahkan dapat memperluas kemampuan fungsi aplikasi bandar pintar bersama.

“Mereka dapat mengemas fungsi baharu ke dalam aplikasi pengguna akhir mereka sendiri, seperti aplikasi kesihatan digital, pengangkutan pintar dan pelancongan pintar.

“Sebagai contoh, warga akan dapat menyambungkan kamera mereka ke penyelesaian keselamatan yang dibina di Sistem Operasi Bandar Pintar. Oleh itu, mereka tidak perlu memperuntukkan pelaburan yang tinggi untuk menubuhkan sistem pengawasan CCTV (Rakaman Kamera Tertutup) peribadi atau komuniti,” jelasnya.

Bagi penyedia perkhidmatan keselamatan swasta, mereka dapat memanfaatkan kemampuan sistem operasi seperti pengesanan pencerobohan, pengenalan wajah dan geo-pagar untuk menyediakan perkhidmatan yang berpusat pada pengguna yang inovatif dan mewujudkan peluang perniagaan tanpa batas.”, katanya.

Ekosistem Bandar Pintar Kuching juga menghasilkan pengoptimuman sumber daya yang lebih baik dan memungkinkan kolaborasi yang dipercaya, menghasilkan pertumbuhan Ekonomi Digital Sarawak yang dipercepat.

Mengulas mengenai majlis semalam, turut diadakan ialah pertukaran Memorandum Persefahaman (MoU) antara Huawei Technologies (Malaysia) Sdn. Bhd. dengan SMA, Sains, Perbadanan Kemajuan Ekonomi Sarawak (SDEC) dan Pusat Kecemerlangan Teknikal Sarawak (Centexs).

Oleh NUR AIN OTSMAN

See author's posts


Zulkapli Mohamed dilantik sebagai KPPA baharu

PUTRAJAYA: Datuk Dr Zulkapli Mohamed dilantik sebagai Ketua Pengarah Perkhidmatan Awam (KPPA) berkuat kuasa hari ini.

Ketua Setiausaha Negara Tan Sri Mohd Zuki Ali dalam kenyataan berkata pelantikan itu mendapat perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Zulkapli, 58, sebelum ini merupakan Timbalan Ketua Pengarah Perkhidmatan Awam (Pembangunan) di Jabatan Perkhidmatan Awam.

Mohd Zuki berkata pelantikan itu berdasarkan pengalaman luas Zulkapli dalam pelbagai bidang termasuk dasar, pengurusan dan perkhidmatan serta pembangunan modal insan.

“Saya yakin dengan pengetahuan dan kredibiliti yang dimiliki, beliau mampu menggalas amanah dan tanggungjawab dalam menyokong usaha serta memastikan pembaharuan sektor awam selari dengan aspirasi Malaysia MADANI,” katanya.

Zulkapli telah berkhidmat dalam perkhidmatan awam selama 31 tahun dengan jawatan pertama yang disandangnya adalah sebagai Penolong Setiausaha di Bahagian Latihan pada 1 Disember 1992.

Beliau juga pernah berkhidmat sebagai Ketua Pegawai Eksekutif di Solid Waste and Public Cleansing Management Corporation (SWCorp) serta Setiausaha Persekutuan Sabah di Pejabat Setiausaha Persekutuan Sabah.

Zulkapli berkelulusan ljazah Sarjana Muda Sains Sosial (Kepujian) dari Universiti Sains Malaysia, Ijazah Sarjana Pembangunan Antarabangsa dari University of Japan dan Ijazah Doktor Falsafah dalam bidang Ekonomi (Kewangan Antarabangsa) dari Universiti Meiji, Jepun.

Pada 12 Disember 2022, perkhidmatan Datuk Seri Mohd Shafiq Abdullah sebagai KPPA ditamatkan selaras dengan peraturan 49(3) Peraturan-Peraturan Pegawai Awam (Kelakuan dan Tatatertib) 1993 [P.U. (A) 395/1993]. – Bernama

See author's posts


Cadangan naikkan kadar IPG akan diperhalusi

KUALA LUMPUR: Kementerian Perladangan dan Komoditi akan memperhalusi cadangan untuk menaikkan kadar Insentif Pengeluaran Getah (IPG), namun ia tertakluk kepada kemampuan kewangan kerajaan.

Timbalan Menteri berkenaan Datuk Siti Aminah Aching berkata pada masa ini, kementerian akan melaksanakan paras harga Pengaktifan Insentif Pengeluaran Getah (IPG) RM2.70 sekilogram seperti yang diumumkan dalam Belanjawan 2023.

“Kerajaan sentiasa prihatin dengan kebajikan pekebun kecil getah yang pendapatan mereka akan terjejas jika harga getah merosot, justeru Perdana Menteri dalam Belanjawan 2023 telah bersetuju menaikkan paras harga IPG daripada RM2.50 kepada RM2.70 sekilogram dengan peruntukan RM350 juta,” katanya pada sesi soal jawab di Dewan Rakyat, hari ini.

Beliau menjawab soalan Muhammad Ismi Mat Taib (PN-Parit) berhubung sama ada kerajaan bercadang menaikkan kadar IPG daripada RM2.50 ke RM4.50 ketika ini.

Mengakui bayaran IPG RM2.70 sekilogram belum boleh membantu pekebun kecil sepenuhnya, Siti Aminah berkata kerajaan sentiasa memikirkan kaedah dan mekanisme bagi membantu pekebun kecil getah.

Beliau menjawab soalan tambahan Datuk Seri Wee Jeck Seng (BN-Tanjung Piai) yang ingin tahu perancangan kerajaan bagi menjamin kebajikan pekebun kecil memandangkan harga RM2.70 itu masih belum mencukupi untuk membantu kos sara hidup golongan tersebut. – Bernama

See author's posts


Kembali pamerkan ‘belang’

SERENA Williams kembali mempamerkan ‘belang’ dengan meningkatkan kemunculan semula apabila bintang Amerika itu melakar kemenangan kedua berturut-turut dalam acara beregu kejohanan Antarabangsa Eastbourne bersama pasangannya Ons Jabeur semalam.

Williams dan Jabeur dari Tunisia menewaskan Shuko Aoyama dan Chan Hao-ching 6-2, 6-4 dalam perlawanan suku akhir acara pemanas badan sebelum kejohanan Wimbledon di Devonshire Park.

Serena, juara perseorangan Grand Slam 23 kali, bermain kejohanan pertamanya sejak dia terkeluar dari Wimbledon dengan penuh sebak akibat kecederaan.

Dia pada mulanya kelihatan berkarat dalam penampilan pertamanya selama 12 bulan dalam kemenangan Rabu lepas ke atas Sara Sorribes Tormo dan Marie Bouzkova.

Serena mengakui bahawa dia mempunyai keraguan jika dia akan kembali selepas berehat akibat kecederaannya, tetapi sikap kompetitifnya mengalir lagi dengan Wimbledon semakin hampir.

Sebelum ini dia membuat pengumuman mengejut tentang kepulangannya minggu lalu, khabar angin tentang persaraan telah berkisar di sekelilingnya selama beberapa bulan.

Namun dengan Wimbledon bermula pada 27 Jun, Sarena akhirnya meneruskan kerjayanya.

Dia telah diberikan ‘wildcard’ untuk bermain dalam acara perseorangan di Wimbledon ketika dia memulakan semula bidaan sejarahnya.

Malah, dia juga kurang satu mahkota Grand Slam lagi untuk menyamai rekod 24 gelaran perseorangan dari Australia, Margaret Court dalam kejohanan utama.

Yang terakhir daripada 23 gelaran perseorangan Grand Slamnya adalah pada Terbuka Australia pada 2017.

Sejak itu dia telah tewas empat final Grand Slam, termasuk di Wimbledon pada 2018 dan 2019.

Kali terakhir Sarena memenangi gelaran perseorangan ketujuh dan yang terakhir Wimbledon pada 2016.

Serena, yang menjadi ibu pada 2017, telah menjunam ke tangga 1,204 dalam ranking WTA sepanjang tempoh dia tidak beraksi. – AFP

See author's posts


PUSAKA dokong  hasrat  Premier Sarawak

KUCHING: Perbadanan Kemajuan Perusahaan Kayu Sarawak (PUSAKA) mendokong hasrat Kerajaan Sarawak ke arah sektor awam berkelas dunia.Bagi merealisasikan hasrat berkenaan, ia telah menyertai dan memenangi pelbagai anugerah kualiti di peringkat negeri, negara dan antarabangsa.Antara anugerah berprestij yang telah dimenangi adalah Piala Setiausaha Persekutuan Negeri Sarawak (Kategori Agensi Utama Negeri) di mana ia muncul sebagai johan pada tahun 2017.Malah, baru-baru ini PUSAKA telah disenarai pendek untuk sesi pembentangan dan lawatan tapak untuk Anugerah Premier Sarawak 2022 bagi Kategori Agensi Utama Negeri.Anugerah ini merupakan pengiktirafan tertinggi Kerajaan Negeri kepada agensi-agensi Sektor Awam Negeri Sarawak yang telah berjaya menonjolkan kecemerlangan menyeluruh dalam pengurusan organisasi masing-masing.Pada 2018 lalu, ia telah dipilih sebagai johan Anugerah Key Focus Activities (AKFA) melalui projek hibrid bersama Jabatan Hutan Sabah bertajuk Penyediaan Garis Panduan Pemindahan Balak dan Produk Kayu Di ICQS, Merapok – Sindumin (MERSIN).Kemudian, pada 2019 ia telah mendapat tempat ketiga (Gangsa) AKFA bersama Jabatan Kastam dan Jabatan Pertanian Sarawak melalui projek hibrid bertajuk Pelaksanaan Pemantauan Kemasukan Balak Import Dan Pelaksanaan Pest Control/Fumigation.Sehubungan dengan itu, pada Anugerah Penarafan 5 Bintang Laman Web Rasmi Kerajaan Negeri, PUSAKA berjaya mendapat Anugerah Cemerlang 5 Bintang pada 2015 dan 2018 daripada Jabatan Premier Sarawak.PUSAKA juga berjaya mendapat Anugerah 5 Bintang Pengurusan Kecemerlangan Kewangan Berdasarkan Indeks Akauntabiliti 2016 dan 2018 yang lalu.Antara kemenangan yang paling berprestij yang pernah dimenangi adalah Anugerah EMAS di Konvensyen ICC Peringkat Kebangsaan (NICC) 2012 melalui KIK Soundlessmind, Anugerah Tiga Bintang di Asia Pasific Quality Conference 2014 melalui KIK TIMPEPIECE.KIK The Hummer pula telah dipilih untuk menyertai International Convention on Quality Control Circle (ICQCC) 2019 di Tokyo, Jepun dan berjaya mendapat Anugerah Emas.

Oleh NICKELYSON LAKUN

See author's posts


Perniagaan perlu semakan, penambahbaikan

KUALA LUMPUR: Peraturan dan undang-undang berkaitan perniagaan yang sedia ada perlu semakan dan penambahbaikan untuk mengurangkan beban peraturan yang tidak perlu, menurut Perbadanan Produktiviti Malaysia (MPC).

Ini juga bagi mempromosikan amalan peraturan terbaik, katanya dalam kenyataan semalam.

MPC berkata, ia akan memanfaatkan kerjasama dengan Pasukan Petugas Khas Pemudahcara Perniagaan (PEMUDAH) dan Nexus Produktiviti dalam menangani perkara ini.

“Dalam mewujudkan ekosistem perniagaan yang ampuh, MPC mengalu-alukan inisiatif kerajaan dalam menggubal Rang Undang-Undang Covid-19 sebagai langkah sementara dalam memperkasakan rakyat,” kata Ketua Pengarah MPC, Datuk Abdul Latif Abu Seman.

Di samping itu, Abdul Latif berkata MPC terus menyokong industri pelancongan negara yang merupakan antara industri paling terkesan akibat Covid-19 melalui Nexus Produktiviti Pelancongan (TPN).

“Pada masa ini, TPN sedang membangunkan pakej dan tarikan pelancongan maya sebagai alternatif untuk pengalaman melancong.

Dalam pengumuman Pelan Jana Semula Ekonomi Negara (PENJANA), Perdana Menteri Tan Sri Muhyiddin Yassin berkata kerajaan memperuntukkan pembiayaan sebanyak RM1 bilion dalam Skim Pembiayaan Pelancongan PENJANA, inisiatif transformasi untuk perusahaan kecil dan sederhana (PKS) dalam sektor berkenaan agar terus berdaya saing dalam era kebiasaan baharu.

Kerajaan turut mengumumkan inisiatif penangguhan cukai bagi agensi pelancongan, pengusaha hotel dan syarikat penerbangan serta penangguhan bayaran ansuran ke atas anggaran cukai selama tiga bulan lagi mulai 1 Oktober 2020 hingga 31 Disember 2020.

Turut diumumkan pengecualian cukai pelancongan bagi tempoh 1 Julai 2020 hingga 30 Jun 2021 dan pengecualian cukai perkhidmatan ke atas perkhidmatan penginapan yang disediakan oleh pengendali premis penginapan dilanjutkan mulai 1 September hingga 30 Jun 2021.

Secara keseluruhan, beliau berkata, fokus Pelan Jana Semula Ekonomi Negara (PENJANA) bertepatan dengan lima teras strategik di bawah Pelan Tindakan Produktiviti Malaysia (MPB) yang berlandaskan peningkatan produktiviti melalui tenaga kerja, digitalisasi dan inovasi, kebertanggungjawaban industri, keteguhan ekosistem perniagaan dan kekuatan mekanisme pelaksanaan. – Bernama

See author's posts